title: Ahool

text: Jos Ahool on elävä eläin eikä pelkkä taruolento, se on todennäköisesti jokin suurikokoinen lepakko- tai pöllölaji. Ulkonäöltään sitä on kuvattu lepakkomaiseksi, mutta huhuilu viittaisi pikemminkin lintuun. Nopeasti nähtynä pöllön pää voi tuoda mieleen apinan naaman. Sekä lepakoista että pöllöistä tunnetaan lajeja, jotka saalistavat ruuakseen kaloja. Suurimpien nykyisin tunnettujen lepakoiden siipiväli on vain puolitoista metriä, joten Ahoolin väitetty koko vaikuttaa varsin epäuskottavalta. Suurimpien pöllöjen, kuten huuhkajan ja äyriäishuuhkajan, ruumiin pituus sen sijaan voi olla lähes metrin ja siipivälikin kaksi metriä, joten pöllöksi Ahool ei olisi välttämättä niin luonnottoman kokoinen. Senkokoinen eläin pystyisi vielä lentämäänkin, sillä se olisi suunnilleen saman kokoinen kuin suurimmat nykyajan lentävät linnut jättiläisalbatrossi ja andienkondori. Tosin suuri siipiväli ei olisi käytännöllinen sademetsässä ja luolissa liikkuvalle eläimelle. Kryptozoologien mielestä Ahool voisi olla myös sukupuutolta välttynyt lentoliskolaji, kuten Afrikan väitetty Kongamatokin.


title: Hampuusin päiväkirja

text: Hampuusin päiväkirja on Flegmaatikkojen 5. marraskuuta 2001 julkaistu toinen studioalbumi, jonka julkaisi Poko Records. Levyltä julkaistiin singlet "Sä oot sellainen" sekä "Jos vain mitenkään mahdollista". Albumin on tuottanut kokonaan Tiedemies.


title: Øystein Pettersen

text: Øystein Pettersen (s. 19. tammikuuta 1983) on norjalainen maastohiihtäjä. Hän edustaa Lillomarka Skiklubb -seuraa.


title: Øystein Pettersen

text: Pettersen kilpaili maailmancupissa ensimmäisen kerran Oslossa maaliskuussa 2003. Ensimmäisen pistesijansa hän sai muutamaa päivää myöhemmin oltuaan Drammenin sprinttikilpailussa 24:s. Ensimmäisen kerran hän sijoittui kymmenen parhaan joukkoon oltuaan kahdeksas Borlängen sprintissä kaudella 2005–2006.


title: Øystein Pettersen

text: Pettersen oli toinen Düsseldorfin sprittikilpailussa lokakuussa 2006. Seuraavalla kaudella hän sijoittui kolmanneksi Rybinskin sprintissä. Tammikuussa 2009 hän oli toinen Otepään sprinttikilpailussa, kaudella 2009–2010 toinen Kuusamon sprintissä, kaudella 2010–2011 kolmas Düsseldorfin sprintissä ja kaudella 2011–2012 kolmas Kuusamon maailmancupin avaustapahtuman sprintissä.


title: Øystein Pettersen

text: Pettersen sijoittui junioreiden MM-kilpailuissa viidenneksi 10 kilometrin perinteisen hiihtotavan kilpailussa Sollefteåssa 2003. Ensimmäisissä aikuisten arvokisoissaan, Vancouverin olympialaisissa 2010 hän voitti parisprintin olympiakultaa yhdessä Petter Northugin kanssa. Lisäksi hän oli henkilökohtaisessa sprinttikilpailussa kuudes. Norjan mestaruuskilpailuissa hän on ollut parhaimmillaan viides sprintissä 2009.


title: The Reverend Horton Heat

text: The Reverend Horton Heat on yhdysvaltalainen 1985 perustettu psychobilly-yhtye. Yhtyeen keulakuvana toimii Jim Heath ja muut nykyiset jäsenet ovat Jimbo Wallace, basisti,Matt Jordan,pianisti sekä Artjuna Contreras, rumpali. Yhtyeen eräs hitti on Psychobilly Freakout, jota käytetään myös Guitar Hero 2 -pelissä.


title: Kingsong10inch

text: Kingsong10inch on elektro/hip hop -yhtye Ceebrolisticsista tutun MattiP:n ensimmäinen soolojulkaisu. Se julkaistiin vuonna 2003. Nimensä mukaisesti se julkaistiin vain 10 tuuman vinyylinä.


title: The X Factor (Iso-Britannia)

text: The X Factor on brittiläinen televisioitava laulukilpailu. Ohjelmaa on tehty vuoteen 2016 mennessä kolmetoista tuotantokautta ja sitä juontaa Dermot O'Leary. Ohjelmassa on syntynyt useita laulajatähtiä, muun muassa yhtyeet One Direction (2010) ja Little Mix (2011). Kilpailun formaatti on sittemmin kasvanut maailmanlaajuiseksi.


title: The X Factor (Iso-Britannia)

text: Vuoden 2016 kilpailussa mukana oli Saara Aalto, joka sijoittui kilpailussa toiseksi. Tuon vuoden kilpailun voitti Matt Terry.


title: The X Factor (Iso-Britannia)

text: X Factorissa oli alun perin kolme tuomaria, mutta tuomareiden lukumäärä vaihtui vuonna 2007 neljään.Tähän mennessä ohjelmaa on lähetetty seuraavat 13 kautta:


title: The X Factor (Iso-Britannia)

text: Ohjelman seitsemäs kausi alkoi 21. elokuuta 2010. Koelauluja järjestettiin Lontoossa, Dublinissa, Manchesterissa, Cardiffissa, Glasgowissa ja Birminghamissa. Kisassa on neljä tuomaria, jotka ovat Cheryl Cole, Louis Walsh, Simon Cowell ja neljäs, vaihtuva tuomari.


title: Takas tukikohtaan

text: Takas tukikohtaan on tamperelaisen rap-artisti Spesialistin 19. syyskuuta 2003 julkaistu ensimmäinen sooloalbumi, jonka julkaisi Poko Records. Levyltä julkaistiin singlet "Älä tule myöhään kotiin" sekä "Yhtä juhlaa".


title: Vasili Ažajev

text: Vasili Nikolajevitš Ažajev (: 12. helmikuuta 1915 Moskovan läänin Sotskojen kylä – 27. huhtikuuta 1968 Moskova) oli venäläinen neuvostokirjailija.


title: Vasili Ažajev

text: Vasili Ažajev joutui 19-vuotiaana vankileirille Neuvostoliiton Kauko-Itään, jossa hän sen jälkeen työskenteli 15 vuoden ajan. Vuonna 1944 hän valmistui Gorkille nimetystä kirjallisuusinstituutista.


title: Vasili Ažajev

text: Kirjailijan huomattavin teos on vuonna 1948 ilmestynyt romaani ”Kaukana Moskovasta” ("Daleko ot Moskvy"), josta hän sai Stalin-palkinnon. Konstantin Simonovin toimittama tuotantoromaani edustaa tyypillistä sosialistista realismia. Se kuvaa ihanteellisesti öljyjohdon rakentamista Siperiassa toisen maailmansodan aikana, mutta ei kerro, että todellisuudessa tällaiset rakennustyöt suoritti Stalinin vankileirien työvoima. Kirjan pohjalta tehtiin Aleksandr Stolperin ohjaama samanniminen elokuva (1950, Stalin-palkinto 1951) ja Ivan Dzeržinskin säveltämä ooppera (1954).


title: Issie

text: Issie eli Isshii on japanilainen järvihirviö, jonka väitetään elävän Kyūshūn saarella sijaitsevassa Ikeda-järvessä, Kagoshiman kaupungista etelään. Olennosta on tehty useita silminnäkijähavaintoja, joissa sitä kuvaillaan yleensä suurikokoiseksi ja tummaksi. Sillä kerrotaan olevat evät ja selässä kyttyröitä.


title: Issie

text: Kyseisessä järvessä ei elä suuria kaloja, vain pikkukaloja ja enintään 1,8-metrisiksi kasvavia ankeriaita. Ankeriaat elävät vesistöjen pohjalla, kun taas Issien on usein nähty nousevan järven pintaan, joten ne eivät selitä väitettyjä havaintoja.


title: Issie

text: Useimmat väitetyt silminnäkijähavainnot on tehty järven lounaisosissa. Vaikka Ikeda-järvi on pinta-alaltaan vain 11 neliökilometriä, se on jopa 230 metriä syvä, mikä vaikeuttaa olennon etsimistä.


title: Issie

text: Olento on tunnettu paikallisissa taruissa jo vuosisatoja. Yhden tarinan mukaan Issie oli alun perin valkoinen hevostamma, joka eli Ikedajärven rannalla varsansa kanssa. Sitten muuan samurai sieppasi varsan, eikä tamma etsinnästä huolimatta enää löytänyt sitä. Epätoivoinen hevonen meni lopulta etsimään varsaa järvestä, ja muuttui siellä matelijamaiseksi hirviöksi, joka vieläkin välillä nousee vedenpintaan poikastaan etsiessään. Nykyisin alueen matkailu hyödyntää tarinaa järvihirviöstä, ja Issielle on jopa pystytetty patsas.


title: HMS Hesperus

text: HMS Hesperus (viirinumero H57) oli Britannian Kuninkaallisen laivaston Havant-luokan hävittäjä, joka palveli toisessa maailmansodassa.


title: HMS Hesperus

text: Brasilian hallitus tilasi aluksen 16. joulukuuta 1937 John I. Thornycroft and Companyltä Woolstonista. Aluksen köli laskettiin 6. heinäkuuta 1938, ja alus laskettiin vesille 1. elokuuta 1939 nimellä "Juruena". Britannian hallitus lunasti 5. syyskuuta 1939 viimeisteltävänä olleen aluksen. Amiraliteetti nimesi aluksen uudelleen "HMS Heartyksi", ja se otettiin palveluskäyttöön 15. tammikuuta 1940. Se nimettiin 27. helmikuuta 1940 uudelleen "HMS Hesperukseksi".


title: HMS Hesperus

text: Alus vastasi laivaston H-luokan aluksia lukuun ottamatta ylellisempiä majoitustiloja, kuten kylpyammetta laivanpäällikön hytissä. Alukselta poistettiin X-tykki, jotta syvyyspommeille saatiin parempi tila.


title: HMS Hesperus

text: "HMS Hearty" liitettiin palvelukseen otettaessa 9. hävittäjälaivueeseen. Alus aloitti 22. tammikuuta vastaanottokokeet, joiden päätyttyä se siirrettiin 29. tammikuuta koulutukseen. Aluksen nimi muutettiin 27. helmikuuta "HMS Hesperukseksi", jotta viestityksessä ei olisi mahdollista sekoittaa alusta "HMS Hardyyn".


title: HMS Hesperus

text: Koulutuksen päätyttyä helmikuun lopulla alus siirrettiin läntisen reitin alaisuuteen suojaamaan saattueita. Saksan hyökättyä Norjaan alus siirrettiin 9. huhtikuuta Kotilaivastoon. Se lähti 11. huhtikuuta yhdessä "HMS Havantin" kanssa tiedustelemaan Thorshavniin Färsaarille. Alus aloitti seuraavana päivänä, ennen merijalkaväen saapumista, Färsaarten vesillä sukellusveneentorjuntapartioinnin. "HMS Hesperus" ja "HMS Havant" määrättiin 13. huhtikuuta suojaamaan merijalkaväkeä kuljettanutta risteilijä "HMS Suffolkia". Seuraavana päivänä alus vapautettiin tehtävästä, ja se suojasi taistelulaiva "HMS Resolutionia" matkalla Narvikiin yhdessä "HMS Basiliskin" ja "HMS Wrenin" kanssa.


title: HMS Hesperus

text: Rosythissä 11. toukokuuta alukselle siirrettiin jalkaväkeä ja tykkejä, minkä jälkeen se matkasi yhdessä "HMS Enterprisen", "HMS Fleetwoodin" sekä "SS Margotin" kanssa Mohon Norjaan. Alus kuljetti maihin Scots Guards rykmentin sotilaita "HMS Enterpriseltä". Alus palasi kotimaahan, jossa se siirrettiin telakalle Dundeessä.


title: HMS Hesperus

text: Telakalta vapauduttuaan "HMS Hesperus" palasi kesäkuussa palvelukseen, ja se liittyi laivueeseensa luoteisen reitin alueelle saattuepalvelukseen. Laivue nimettiin marraskuun alussa uudelleen 9. saattajaryhmäksi. Alus pelasti 4. marraskuuta MAC-alusten "SS Patrocluksen" ja "SS Laurenticin" eloonjääneet. Tammikuussa 1941 "HMS Hesperus" siirrettiin telakalle korjattavaksi myrskyvahinkojen vuoksi. Alus palasi palvelukseen helmikuussa.


title: HMS Hesperus

text: Alus siirrettiin huhtikuun alussa Gibraltarille Force H:hon. Se etsi 4. huhtikuuta saattueesta SC26 sukellusveneiden upottamien kuuden kauppalaivan eloonjääneitä yhdessä "HMS Harvesterin" ja "HMS Havelockin" kanssa. Se määrättiin 26. huhtikuuta saattueen WS8A suojaksi Atlantille. Alus erkani 2. toukokuuta saattueesta yhdessä Gibraltarille menevien kauppa-alusten kanssa. Gibraltarille saavuttuaan alus liittyi Force H:hon. Alus osallistui 6. toukokuuta Tiikeri-saattueen suojaamiseen Force H:n mukana, mistä se palasi 12. toukokuuta Gibraltarille.


title: HMS Hesperus

text: "HMS Hesperus", "HMS Faulknor", "HMS Forester", "HMS Foxhound", "HMS Fury" ja "HMS Brilliant" suojasivat 19. toukokuuta "HMS Renownia", "HMS Ark Royalia" ja "HMS Sheffieldiä" toimitettaessa Maltalle lentokonetäydennystä operaatio Splicessa. Alus liitettiin 24. toukokuuta osastoon, joka lähetettiin etsimään Saksan laivaston taistelulaivaa "Bismarckia". Se erkani 27. toukokuuta osastosta palaten Gibraltarille.


title: HMS Hesperus

text: Alus osallistui 13. kesäkuuta "HMS Ark Royalin" ja "HMS Victoriousin" suojaamiseen toimitettaessa Maltalle lentokonetäydennystä operaatio Tracerissa. Aluksen palattua 15. kesäkuuta Gibraltarille se irrotettiin Force H:sta ja palasi 18. kesäkuuta kotimaahan liitettynä "HMS Victoriousin" suojaukseen. Alus siirrettiin 21. kesäkuuta Liverpoolissa telakalle, josta se palasi palvelukseen heinäkuun alussa.


title: HMS Hesperus

text: Newfoundlandin suojausosastoon määrättynä alus aloitti 7. heinäkuuta matkansa Newfoundlandiin, jossa se liittyi St. Johnissa uuteen osastoonsa. Alus liittyi 6. elokuuta yhdessä "HMS Harvesterin" ja "HMS Havelockin" kanssa pääministeri Winston Churchillia kuljettaneen taistelulaiva "HMS Prince of Walesin" suojaksi Atlantin ylityksen ajaksi. Alus kärsi 15. elokuuta myrskyssä vaurioita, jotka pakottivat sen tekemään korjauksia Islannissa. Alus oli syyskuun Imminghamissa telakalla korjattavana ja liitettiin lokakuussa palvelukseen palatessaan 9. saattajaryhmään suojaamaan luoteisen reitin saattueita. Se suojasi lokakuussa ryhmän mukana joukkojenkuljetussaattuetta TC14. Alus siirrettiin Gibraltarille ryhmän kanssa suojaamaan saattueita. Alus upotti 7. joulukuuta Gibraltarin länsipuolella Saksan laivaston sukellusveneen "U-208" yhdessä "HMS Harvesterin" kanssa ().


title: HMS Hesperus

text: "HMS Hesperus", "HMS Laforey", "HMS Croome" ja "HMS Westcott" muodostivat tammikuussa 1942 kokeellisen sukellusveneiden torjuntaosaston. Alus liittyi osaston kanssa saattueeseen SL97. Se upotti 15. tammikuuta St. Vincentin niemimaan edustalla sukellusvene "U-93":n syvyyspommein, tykkitulella ja lopulta ajamalla päälle (). Törmäyksessä alus kärsi pahoja rakenteellisia vaurioita sekä keulaansa että oikeanpuoleiseen potkuriinsa. Alus siirrettiin 10. tammikuuta tilapäiskorjauksiin Gibraltarilla, minkä jälkeen se suojasi 24. tammikuuta joukkojenkuljetusalus "SS Almanzoraa" Gibraltarilta Falmouthiin, jossa se siirrettiin 9. helmikuuta telakalle.


title: HMS Hesperus

text:
Alus palasi huhtikuussa koeajojen jälkeen palvelukseen, jolloin se liitettiin 2. saattajaryhmään. Alus suojasi ryhmän mukana saattuetta SC81. Se suojasi toukokuussa ryhmän mukana saattueita ONS97 ja SC86 menestyksekkäästi ilman tappioita. Alus liittyi 11. lokakuuta saattueeseen ONS138 yhdessä "HMS Whitehallin", "HMS Vanessan" sekä kolmen korvetin kanssa. Alus liittyi joulukuussa saattueen HX219 saattueeseen. Se hyökkäsi 26. joulukuuta yhdessä "HMS Vanessan" kanssa syvyyspommen sukellusvene U-357" kimppuun. Se upotti pintaan nousseen sukellusveneen törmäämällä, jolloin aluksen keula vaurioitui pahoin.
Se siirrettiin Liverpoolissa telakalle korjattavaksi, jolloin alukselle asennettiin myös Hedegehog-sukellusveneentorjuntaheitin. Alus aloitti maaliskuussa 1943 koeajot, joiden päätyttyä se palasi saattajaryhmäänsä. Alus upotti 23. huhtikuuta "U-191":n käyttäen uutta asettaan. 11. toukokuuta se pakotti sukellusvene "U-223":n pintaan, mutta se ei kyennyt upottamaan sitä. Alus upotti seuraavana päivänä sukellusvene "U-186":n


title: HMS Hesperus

text: Vuoden 1944 alun alus oli telakalla, jona aikana se määrättiin 19. saattajaryhmään. Alus aloitti maaliskuussa koeajot, joiden päätyttyä se liittyi ryhmäänsä suojaamaan Länsi-Afrikkaan ja Gibraltarille matkaavia saattueita. Alus pelasti 6. joulukuuta Wrathin niemestä luoteeseen 97 eloonjäänyttä fregatti "HMS Bullenilta", jonka "U-774" oli torpedoinut käyttäen maaliinhakeutuvaa T-5 torpedoa.


title: HMS Hesperus

text: "HMS Hesperus" siirrettiin tammikuussa 1945 14. Saattajaryhmään Portsmouthiin suojaamaan rannikkosaattueita. Alus upotti 30. huhtikuuta sukellusvene "U-242":n yhdessä "HMS Havelockin" sekä Kuninkaallisten ilmavoimien 201. laivueen Short Sunderlandin kanssa.


title: HMS Hesperus

text: Alus määrättiin 7. toukokuuta antautuvien sukellusveneiden etsintään luoteisen reitin alueelle. Alus saattoi 13. toukokuuta antautuneet sukellusveneet Lochalshista Loch Foyleen hävitettäviksi (operaatio Deadlight). Se saattoi 29. toukokuuta Norjan hallituksen virkamiehiä Osloon kuljettanutta "RMS Andesia" yhdessä "HMS Havelockin" kanssa.


title: HMS Hesperus

text: Aluksesta tehtiin 11. kesäkuuta ilmavoimien maalilaivaksi koulutettaessa henkilöstöä meritorjuntaan. Alukselle tehtiin tarvittavat muutostyöt Rosythissa. Se oli Pohjanmerellä maalilaivana heinä-elokuun vaihteesta aina toukokuuhun 1946 saakka, jolloin se siirrettiin Rosythin reserviin. Alus sijoitettiin poistolistalle ja siltä poistettiin käyttökelpoiset järjestelmät. Alus makasi ankkurissa Grangemouthissa odottaen romuttamista. G. W. Brunton romutti aluksen toukokuussa 1947.


title: Pitkät päivät / Hyvät yöt

text: Pitkät päivät / Hyvät yöt on tamperelaisen rap-artisti Spesialistin 17. joulukuuta 2008 julkaistu toinen albumi, joka julkaistiin omakustanteena. Levyä ei promottu juuri lainkaan. Levyltä julkaistiin internetissä ilmainen single "Lopun alkua".


title: HMS Harvester (H19)

text: HMS Harvester (viirinumero H19) oli Britannian Kuninkaallisen laivaston Havant-luokan hävittäjä, joka palveli toisessa maailmansodassa. Alus oli Brasilian laivaston tilaama "Jurua", jonka Britannian hallitus osti 5. syyskuuta 1939. Alus laskettiin vesille 29. syyskuuta 1939 nimellä "HMS Handy", mutta se nimettiin 27. helmikuuta 1940 uudelleen "HMS Harvesteriksi".


title: HMS Harvester (H19)

text: "HMS Harvester" määrättiin palvelukseen otettaessa 9. Hävittäjälaivueeseen. Alus siirrettiin 23. toukokuuta laivaston hyväksyttäväksi ja se siirtyi jo seuraavana päivänä koulutettavaksi Portlandiin, mistä se siirtyi 28. toukokuuta edelleen Doveriin.


title: HMS Harvester (H19)

text: "HMS Harvester" määrättiin Doveriin saavuttuaan evakuoimaan joukkoja mantereelta operaatio Dynamossa. Alus teki ensimmäisen matkansa seuraavana päivänä. Se vaurioitui 1. kesäkuuta ilmahyökkäyksessä, minkä vuoksi se jouduttiin siirtämään pois operaatiosta. Alus siirrettiin 2. kesäkuuta korjattavaksi Chathamiin.


title: HMS Harvester (H19)

text: "HMS Harvester" osallistui 10. kesäkuuta 51. Ylämaan divisioonan evakuointiin Saint-Valery-en-Cauxista. Seuraavana päivänä alus evakuoi joukkoja Le Havresta operaatio Cyclessä. Se määrättiin 19. kesäkuuta evakuoimaan joukkoja Saint-Jean-de-Luzista ja Bayonnesta Biskajanlahdelta. Operaation aikana se myös suojasi joukkojenkuljetusalus "SS Andora Staria", joka kuljetti puolalaisia joukkoja Liverpooliin.


title: HMS Harvester (H19)

text: "HMS Harvester" määrättiin 25. kesäkuuta läntiselle reitille () saattuetehtäviin, jolloin sen kotisatamana oli Liverpool. Aluksen ensimmäisenä tehtävänä oli suojata yhdessä "HMS Highlanderin", "HMS Volunteerin" ja "HMS Whirlwindin" kanssa saattuetta WS1, jossa olivat joukkojenkuljetusalukset RMS "Aquitania", RMS "Mauretania" ja RMS "Queen Mary", matka Clydestä luoteisen reitin () alueelle. Alus erkani 30. kesäkuuta saattueesta palaten Clydeen.


title: HMS Harvester (H19)

text: "HMS Harvester" liittyi 5. elokuuta saattueeseen WS2 yhdessä "HMS Havelockin", "HMS Highlanderin" ja "HMS Hurricanen" kanssa. Alukset erkanivat 7. elokuuta saattueesta, minkä jälkeen ne palasivat Liverpooliin. "HMS Harvester" pelasti 28. elokuuta Saksan laivaston sukellusvene "U-46":n torpedoiman aseistetun kauppalaivan "HMS Dunvegan Castlen" () eloonjääneet ja se laski seuraavana päivänä pelastetut maihin Greenockissa.


title: HMS Harvester (H19)

text: "HMS Harvester" siirrettiin 8. syyskuuta Portsmouthin alaisuuteen maihinnousun varalta. Alus tulitti 14. syyskuuta Cherbourgia yhdessä "HMS Highlanderin", "HMS Beaglen" ja "HMS Bulldogin" kanssa. Alus palasi syys-lokakuun vaihteessa saattueiden suojaamiseen.


title: HMS Harvester (H19)

text: "HMS Harvester" liittyi 3. lokakuuta saattueeseen WS3 sen lähtiessä Liverpoolista yhdessä "HMS Havelockin", "HMS Highlanderin", "HMS Hurricanne", "HMS Versatilen", "HMS Viscountin" ja "HMS Witheringtonin" kanssa. Alus erkani saattueesta 5. lokakuuta, minkä jälkeen se palasi Liverpooliin. Alus määrättiin 7. lokakuuta etsimään torpedoitua tankkeria "SS British Generalia", mutta se joutui palaamaan satamaan polttoainepulan vuoksi. Alus upotti 30. lokakuuta syvyyspommein ja tykkitulella yhdessä "HMS Highlanderin" kanssa Saksan laivaston sukellusveneen "U-32" (). Hävittäjät pelastivat sukellusveneestä 33 eloonjäänyttä.


title: HMS Harvester (H19)

text: "HMS Harvester" liittyi 1. marraskuuta Liverpoolissa yhdessä "HMS Hurricanen" kanssa saattueeseen WS4, josta se erkani 4. marraskuuta liittyäkseen Clydeen matkaavaan saattueeseen SC9. Alus suojasi 7. marraskuuta saattuetta HX64 yhdessä Kanadan laivaston hävittäjän "HMCS Ottawan" kanssa. Suojatessaan saattuetta hävittäjät upottivat Italian laivaston sukellusveneen "Faa Di Brunon".


title: HMS Harvester (H19)

text: "HMS Harvester" liittyi 19. joulukuuta Clydessä saattueeseen WS5A yhdessä "HMS Highlanderin" ja "HMS Vesperin" kanssa. Suojaus erkani 21. joulukuuta saattueesta, minkä jälkeen ne palasivat Clydeen.


title: HMS Harvester (H19)

text: "HMS Harvester" oli 8. tammikuuta 1941 sukellusveneentorjuntatehtävissä suojaamassa Molfre Bayhin ankkuroituja aluksia yhdessä "HMS Highlanderin" ja "HMS Wellingtonin" kanssa. Ankkuroidut alukset muodostivat saattueen WS5B, johon alus liittyi 12. tammikuuta yhdessä usean muun hävittäjän kanssa. Alus erkani 16. tammikuuta saattueesta palaten Clydeen.


title: HMS Harvester (H19)

text: "HMS Harvester" pelasti 3. helmikuuta 121 eloonjäänyttä uponneelta "HMS Crispiniltä". Alus suojasi 7. helmikuuta saattuetta SC20, minkä aikani se pelasti mereen laskeutuneen Kuninkaallisten ilmavoimien Whitley pommittajan miehistön. Alus siirrettiin 18. maaliskuuta huoltoon Vickers Armstrongin telakalle Barrowissa.


title: HMS Harvester (H19)

text: "HMS Harvester" määrättiin huhtikuussa liittymään Force H:hon Gibraltarilla palvelukseen palatessaan. Alus liittyi 26. huhtikuuta saattueeseen WS8A yhdessä "HMS Havelockin" ja "HMS Hesperuksen" kanssa. Hävittäjät erkanivat 2. toukokuuta saattueesta suojatakseen operaatio Tiikerin viittä rahtialusta Gibraltarille.


title: HMS Harvester (H19)

text: "HMS Harvester" liittyi 4. toukokuuta Force H:hon. Alus liittyi 6. toukokuuta operaatio Tiikerin saattueen suojaksi. Alus liittyi 19. toukokuuta "HMS Havelockiin", "HMS Wrestleriin" ja "HMS Fearlessiin" suojatakseen lentotukialuksia "HMS Ark Roylia" ja "HMS Furiousia" sekä risteilijä "HMS Londonia" toimitettaessa lentokonetäydennystä Maltalle operaatio Splicessä.


title: HMS Harvester (H19)

text: "HMS Harvester" siirrettiin kesäkuussa Newfoundlandin saattajavoimiin, minkä vuoksi sen tuli purjehtia St. Johniin. Aluksen siirron syynä oli ilmatorjunta-aseistuksen heikkous operoitaessa voimakkaan ilmauhan alaisella läntisellä Välimerellä. Alus aloitti heinäkuussa palveluksensa St. Johnsissa.


title: HMS Harvester (H19)

text: "HMS Harvester" suojasi 8. elokuuta Winston Churchilliä kuljettavaa taistelulaiva "HMS Prince of Walesia" yhdessä "HMS Havelockin" ja "HMS Hesperuksen" kanssa. Alus turvasi aseistetun kauppalaivan AMC "Cantonin" matkan Greenockiin sen vaurioiduttua torpedo-osumasta.


title: HMS Harvester (H19)

text: "HMS Harvester" siirrettiin joulukuussa suojaamaan kotimaan ja Gibraltarin välisiä saattueita. Alus upotti 7. joulukuuta Gibraltarin länsipuolella () syvyyspommein sukellusvene U-208:n yhdessä "HMS Hesperuksen" kanssa.


title: HMS Harvester (H19)

text: "HMS Hesperus", "HMS Lightning" ja "HMS Highlander" suojasivat 13. joulukuuta Winston Churchillia Arkadia kokoukseen Yhdysvaltoihin kuljettanutta taistelulaiva "HMS Duke of Yorkia". Huonon sään vuoksi hävittäjäsuoja joutui palaamaan satamaan.


title: HMS Harvester (H19)

text: "HMS Hesperus" siirrettiin 30. tammikuuta 1942 Dundeessa telakalle, jossa sille asennettiin muun muassa merivalvontatutka tyyppiä 271. Alus määrättiin Saattajaryhmä B3:n johtoalukseksi palvelukseen palattaessa. Alus liittyi ryhmäänsä toukokuun alussa.


title: HMS Harvester (H19)

text: "HMS Hesperus", "ORP Garland", korvetit "HMS Mignonette", "HMS Narcissus" ja "HMS Lobelia" sekä Vapaan Ranskan laivaston korvetti "Renoncule" määrättiin 5. toukokuuta suojaamaan saattuetta HX188. Alus liittyi seuraavana päivänä ryhmänsä kanssa saattueeseen, josta ne erkanivat 14. toukokuuta.


title: HMS Harvester (H19)

text: "HMS Hesperus" suojasi ryhmänsä kanssa seuraavien kuukausien aikana useita saattueita. Ryhmä liittyi 10. joulukuuta saattueeseen HX218, joka joutui 13. joulukuuta sukellusveneosasto Buffelin hyökkäyksen kohteeksi. Ryhmä erkani 20. joulukuuta saattueesta sen saavuttua Liverpooliin. "HMS Hesperus" siirrettiin 23. joulukuuta Liverpoolissa telakalle.


title: HMS Harvester (H19)

text: "HMS Hesperus" palasi helmikuussa palvelukseen ja se liittyi 11. helmikuuta 1943 Saattajaryhmä B3:een, joka oli suojaamassa saattuetta SC117. Saattue joutui 21. tammikuuta sukellusveneryhmä Burgrafin hyökkäyksen kohteeksi. Alus pelasti kahden uponneen aluksen miehistöjä.


title: HMS Harvester (H19)

text: "HMS Hesperus" siirrettiin maaliskuun alussa St. Johnissa telakalle sään aiheuttamien vahinkojen korjaamiseksi. Alus liittyi 6. maaliskuuta ryhmineen saattueeseen HX228. Saksan meriliikenteenseuranta-asemat paikallistivat 9. maaliskuuta saattueen ja ne ohjasivat sukellusveneet saattueen kimppuun. Saattue joutui 10. maaliskuuta sukellusveneryhmä Neulandin hyökkäyksen kohteeksi.


title: HMS Harvester (H19)

text: "HMS Harvester" havaitsi 11. maaliskuuta sukellusvene U-444:n kaikuluotaimella, minkä jälkeen se hyökkäsi sen kimppuun syvyyspommein. Sukellusvene nousi pintaan pahoin vaurioituneena, jolloin "HMS Harvester" ajoi sen päälle. "HMS Harvesterin" propellinakseli katkesi pysäyttäen aluksen, jolloin sukellusvene U-432 torpedoi sen. Alus katkesi kahtia ja sen upotessa menehtyi ryhmän komentaja A. A. Tait sekä 145 miehistönjäsentä. Vapaan Ranskan laivaston korvetti "FNFL L'Aconit" pelasti muutaman pelastuneen.


title: Heilongjiangin kaivosräjähdys 2009

text: Heilongjiangin kaivosräjähdys oli 21. marraskuuta 2009 tapahtunut kaivosonnettomuus hiilikaivoksessa lähellä Hegangia Heilongjiangin maakunnassa Kiinassa. Kuolleiden määräksi varmistettiin 106 henkeä.


title: Heilongjiangin kaivosräjähdys 2009

text: Onnettomuuden vuoksi kaivosyhtiön johtaja, varajohtaja ja yli-insinööri erotettiin. Kiinan valtionsyyttäjä tutki virkavelvollisuuksien rikkomista osasyynä onnettomuuteen.


title: HMS Havelock (H88)

text: HMS Havelock (viirinumero H88) oli Britannian Kuninkaallisen laivaston Havant-luokan hävittäjä, joka palveli toisessa maailmansodassa.


title: HMS Havelock (H88)

text: Alus oli alun perin Brasilian laivaston 8. joulukuuta 1937 J. Samuel White and Companyltä tilaama "Jutahy". Münchenin kriisin aikana syyskuussa 1938 Amiraliteetti esitti aluksen ja sen sisaralusten ostamista. Alukselle asennettiin tulenjohtojärjestelmät ja sen aseiden sijoitusta muutettiin, jotta se ei poikkeaisi liikaa muista laivaston aluksista. Britannian hallitus osti lopulta 4. syyskuuta 1939 aluksen.


title: HMS Havelock (H88)

text: "HMS Havelock" liitettiin koulutuksen jälkeen Läntisen reitin valvontaan 9. Hävittäjälaivueeseen. Alus joutui välittömästi tositoimiin, kun se määrättiin tulitukitehtäviin Rombaskvuonoon sekä Narvikiin etenevien joukkojen tukemiseen 27.-28. toukokuuta 1940. Menestys jäi lyhytaikaiseksi ja alus suojasi 4.-8. kesäkuuta Narvikin ja Harstadin alueen joukkojen evakuointia. Se palasi 10. kesäkuuta Scapa Flowhun.


title: HMS Havelock (H88)

text: "HMS Havelock" palasi laivueen mukaisiin saattueensuojaustehtäviin. Alus palveli tässä tehtävässä seuraavat 21 kuukautta lukuun ottamatta osallistumista operaatio Tiikeriin Välimerellä 6.-12. toukokuuta 1941.


title: HMS Havelock (H88)

text: "HMS Havelock" siirrettiin maaliskuussa 1942 Saattajaryhmä B5:n lippulaivaksi Pohjanmerelle. Alus suojasi yhdessä korvettien "HMS Pimpernelin" ja "HMS Godetian" kanssa tankkerisaattueen TM1:n yhdeksän tankkeria Trinidadista Gibraltarille. Epäonnisesta saattueesta sukellusveneet upottivat 3.-12. tammikuuta 1943 seitsemän alusta. Jäljelle jääneet alukset saapuivat 14. tammikuuta Gibraltarille.


title: HMS Havelock (H88)

text: "HMS Havelock" suojasi 16.-20. maaliskuuta yhdessä hävittäjä "HMS Leamingtonin", fregatti "HMS Swalen" ja korvettien "HMS Godetian", "HMS Pimpernelin", "HMS Buttercupin", "HMS Lavenderin" ja "HMS Saxifragen" kanssa saattuetta SC122, josta tuli yksi Atlantin taistelun suurimpia yksittäisiä taisteluita. Suojue upotti kaikkiaan kuusi sukellusvenettä menettäen ainoastaan kolme alusta.


title: HMS Havelock (H88)

text: "HMS Havelock" palveli kesä-heinäkuun Biskajanlahdella ja alus saattajaryhmineen suojasi 30. syyskuuta - 8. lokakuuta Kuninkaallisten ilmavoimien 247. rykmentin henkilöstöä ja kalustoa Azoreille kuljettavia saattueita.


title: HMS Havelock (H88)

text: "HMS Havelock" suojasi yhdessä Saattajaryhmä 14:n kanssa Normandian maihinnousua operaatio Neptunessa aina heinäkuuhun 1944, jolloin se määrättiin Liverpooliin telakalle huollettavaksi. Alus palasi syyskuussa telakalta, jolloin se palasi saattajaryhmäänsä, jossa se palveli sodan päättymiseen saakka.


title: HMS Havelock (H88)

text: "HMS Havelock" oli palveluksesta poistettuna helmikuusta huhtikuuhun 1945 erilaisten vikojen vuoksi Portsmouthissa. "HMS Havelock" ja "HMS Hesperus" upottivat 30. huhtikuuta Angleseystä luoteeseen 201. laivueen lentokoneen avustamana sukellusvene "U-242":n. Alus siirrettiin kesäkuussa maalialukseksi.


title: HMS Havelock (H88)

text: "HMS Havelock" sijoitettiin poistolistalle 18. helmikuuta 1946, minkä vuoksi se siirrettiin 2. elokuuta ylläpitämättömään reserviin. Alus myytiin 31. lokakuuta BISCOlle ja se romutettiin T W Wardin Inverkeithingin romuttamolla.


title: Jevgenija Šapovalova

text: Jevgenija Šapovalova (, s. 15. kesäkuuta 1986) on venäläinen maastohiihtäjä. Hän edustaa Uralets-seuraa.


title: Jevgenija Šapovalova

text: Šapovalova sijoittui Sapporon MM-kilpailuissa 2007 henkilökohtaisessa sprinttikilpailussa 19:nneksi ja parisprintissä 12:nneksi. Liberecin MM-kilpailuissa 2009 hän oli parisprintissä yhdeksäs.


title: Jevgenija Šapovalova

text: Šapovalova kilpaili maailmancupissa ensimmäisen kerran Düsseldorfissa lokakuussa 2006. Ensimmäisen pistesijansa hän sai kuukautta myöhemmin oltuaan Kuusamon sprintissä kolmastoista. Myöhemmin samalla kaudella hän sijoittui Otepään sprintissä kolmanneksi ja voitti perinteisellä hiihtotavalla käydyn Changchunin sprinttikilpailun. Sprintticupin kokonaispisteissä hän oli kaudella 2006–2007 yhdeksäs.


title: Jevgenija Šapovalova

text: Šapovalova sai Venäjän mestaruuskilpailuissa sprintissä pronssia 2007 sekä hopeaa 2012 ja 2013.


title: HMS Hurricane (H06)

text: HMS Hurricane (viirinumero H06) oli Britannian Kuninkaallisen laivaston Havant-luokan hävittäjä, joka palveli toisessa maailmansodassa.


title: HMS Hurricane (H06)

text: Brasilian hallitus tilasi 1938 Vickers Armstrongin Barrowin telakalta nimellä "Japarua". Aluksen köli laskettiin 3. kesäkuuta telakkanumerolla 742. Britannian hallitus lunasti 4. syyskuuta 1939 aluksen ja se laskettiin vesille 29. syyskuuta nimellä "HMS Hurricane".


title: HMS Hurricane (H06)

text: "HMS Hurricane" otettiin palvelukseen 21. kesäkuuta liitettynä Kotilaivaston 9. hävittäjälaivueeseen. Alus aloitti heinäkuussa laivueen mukana saattueiden suojaamisen.


title: HMS Hurricane (H06)

text: Alus suojasi 5. elokuuta saattuetta WS2 Liverpoolista Irlannin meren halki yhdessä "HMS Harvesterin", "HMS Havelockin" ja "HMS Highlanderin" kanssa. Alus erkani 7. elokuuta saattueesta yhdessä "HMS Emeraldin" sekä laivueensa hävittäjien kanssa palaten Clydeen.


title: HMS Hurricane (H06)

text: "HMS Hurricane" suojasi 3. lokakuuta laivueensa mukana saattuetta WS2A Irlannin meren poikki. Alus erkani saattueesta 9. lokakuuta palaten Clydeen.


title: HMS Hurricane (H06)

text: 9. Hävittäjälaivue nimettiin marraskuussa uudelleen 9. Saattajaryhmäksi. Alus suojasi 1. marraskuuta saattuetta WS4 ryhmän mukana Liverpoolista Irlannin meren poikki. Alus erkani 3. marraskuuta saattueesta.


title: HMS Hurricane (H06)

text: "HMS Hurricane" suojasi 17. helmikuuta 1941 yhdessä "HMS Hesperuksen" kanssa saattuetta WS6B Liverpoolista paikallissaattueena . Alus erkani 20. helmikuuta saattueesta palaten Clydeen. Alus suojasi saattueita, kunnes se määrättiin 2. huhtikuuta avustamaan AMC "Worcestershireä", joka oli saattueen SC26 ainoana suojana, saattueen jouduttua yhdeksän sukellusveneen hyökkäyksen kohteeksi. "HMS Hurricane" suojasi seuraavana päivänä torpedo-osumasta vaurioitunutta "WOrcestershireä" matkalla Liverpooliin.


title: HMS Hurricane (H06)

text: "HMS Hurricane" määrättiin 29. huhtikuuta avustamaan Atlantilla uponeen "SS City of Nagpurin" miehistön pelastamisessa. Alukselle nousi seuraavana päivänä yli 400 pelastettua, jotka se laski 1. toukokuuta maihin Greenockissa.


title: HMS Hurricane (H06)

text: "HMS Hurricaneen" osui ilmahyökkäyksessä pommi sen ollessa Gladstonen telakan kupeessa Liverpoolissa. Pommi läpäisi kannen ja räjähti aluksen rungon sisässä, mikä aiheutti voimakkaan vuodon sekä pahoja rakenteellisia vaurioita. Miehistö kärsi kuitenkin ainoastaan vähän tappioita. Vaurioitunut alus siirrettiin Bistonin telakalle, missä sen vauriot tutkittiin. Se siirrettiin 15. toukokuuta Liverpoolissa telakalle korjattavaksi.


title: HMS Hurricane (H06)

text: "HMS Hurricanen" ollessa korjattavana sen miehistö siirrettiin "HMS Lamertonille". Alus palasi palvelukseen joulukuussa Chathamissa, minkä jälkeen se aloitti korjauksen jälkeiset testit. Alus määrättiin 1. Brittiläisen saattajaryhmän johtoalukseksi.


title: HMS Hurricane (H06)

text: "HMS Hurricane" liittyi tammikuussa 1942 ryhmäänsä aloittaen läntisen reitin alaisuudessa saattuepalveluksen. Ryhmän muut alukset olivat hävittäjät "HMS Rockingham" ja "HMS Watchman" sekä korvetit "HMS Anchusa", "HMS Dahlia", "HMS Wallflower" ja "HMS Meadowsweet".


title: HMS Hurricane (H06)

text: "HMS Hurricane" suojasi vuoden 1942 aikana ryhmineen seuraavia saattueita:


title: HMS Hurricane (H06)

text: "HMS Hurricane" suojasi vuoden 1943 aikana ryhmineen seuraavia saattueita:


title: HMS Hurricane (H06)

text: "HMS Hurricanen" suojatessa ryhmineen saattuetta HX230 Saksan laivaston sukellusvene "U-305" havaitsi 27. maaliskuuta saattueen. Sukellusvene kuului SEEWOLF osastoon, joka hyökkäsi seuraavana päivänä saattueen kimppuun yhdessä SEETEUFEL ryhmän kanssa. Saksan laivaston esikunta keskeytti hyökkäyksen 29. maaliskuuta, kun 34 sukellusvenettä oli saanut upotettua ainoastaan yhden kauppalaivan.


title: HMS Hurricane (H06)

text: "HMS Hurricane" siirrettiin kesäkuussa saattajaryhmästä sukellusveneidentorjuntaan Biskajanlahdelle Kuninkaallisten ilmavoimien kanssa toteutettuun yhteisoperaatioon. Alus siirtyi operaation vuoksi Plymouthiin, jossa se liittyi "HMCS Iroquoisin", "HMCS Athabaskanin" ja "ORP Orkanin" muodostamaan osastoon (operaatiot Seslu ja Musketry).


title: HMS Hurricane (H06)

text: "HMS Hurricane" siirrettiin elokuussa takaisin saattajaryhmäänsä, joka oli siirretty suojaamaan Gibraltarille matkaavia saattueita, jotka tukivat liittoutuneiden maihinnousua Italiaan. Alus suojasi 17. elokuuta saattuetta OG92/KMS4 yhdessä "HMS Wandererin" ja "HMS Wallflowerin" kanssa. Saattue sai 22. elokuuta sukellusvenevaroituksen.


title: HMS Hurricane (H06)

text: "HMS Hurricane" osallistui sukellusvene "U-523" miehistön pelastamiseen "HMS Wandererin" ja "HMS Wallflowerin" upotettua sukellusveneen. Alus erkani saattueesta 30. elokuuta sen saavuttua Gibraltarille. Alus suojasi ryhmän mukana useita Gibraltarille matkaavia saattueita.


title: HMS Hurricane (H06)

text: "HMS Hurricane" suojasi 15. joulukuuta saattuetta OS62/KMS36 Gibraltarilta Liverpooliin yhdessä "HMS Glenarmin" kanssa. Alus erkani 22. joulukuuta saattueesta, minkä jälkeen se liittyi Yhdysvaltain laivaston osastoon. Osastossa olivat saattuetukialus "USS Card" sekä muita aluksia, joiden tehtävänä oli upottaa saksalaiset saarronmurtajat "Orsono" ja "Alsterufer". Alukseen osui 23. joulukuuta sukellusvene U-415:n laukaisema akustinen torpedo, joka tuhosi sen perän ja surmasi kolme miehistönjäsentä.


title: HMS Hurricane (H06)

text: "HMS Hurricane" saatiin pysymään pahoista vaurioistaan huolimatta pinnalla. Aluksen miehistö siirrettiin 25. joulukuuta "HMS Glenarmille", minkä jälkeen "HMS Watchman" torpedoi aluksen maista saadun käskyn mukaisesti.


title: Regina (nimi)

text: Regina on latinasta peräisin oleva naisen etunimi. Se tarkoittaa kuningatarta. Vuoden 2009 loppuun mennessä Suomessa Reginoiksi on nimetty 5 264 tyttöä.


title: Regina (nimi)

text: Reginan nimipäivä on suomenruotsalaisessa kalenterissa 7. syyskuuta.


title: Rudolf Tancré

text: Rudolf Tancré (24. joulukuuta 1842 Anklam, Pommeri – 19. syyskuuta 1934 Anklam) oli saksalainen liikemies ja lintutieteilijä, joka keräsi laajat kokoelmat lintuja ja hyönteisiä.


title: Rudolf Tancré

text: Tancré hankki näytteitä pääasiassa Itä-Euroopasta ja Aasiasta. Hän teki kauppaa eurooppalaisten museoiden ja yksityisten keräijöiden kanssa. Hyönteiskokoelmat myytiin eri eurooppalaisiin museoihin, ja nykyisin osia kokoelmista on Amsterdamin, Bonnin, Braunschweigin ja Linzin museoissa sekä Bukarestin "Grigore Antipan" kansallismuseossa.


title: Rudolf Tancré

text: Tancré nimesi, yhdessä Homeyerin kanssa, peltopyyn ("Perdix perdix") alalajin "robusta" vuonna 1883.


title: Roanoke

text: Roanoke tarkoittaa ainakin seuraavia asioita:Roanoke tarkoittaa myös useita muita paikkoja Yhdysvalloissa:


title: Hippasos (mytologia)

text: Hippasos () oli kreikkalaisessa mytologiassa usean eri mieshahmon nimi.


title: Heittokirves

text: Heittokirves on yleensä kevyt ja pienikokoinen, heittämiseen soveltuva kirves, jota käytettiin sodankäynnissä heittoaseena. Heittokirves heitettiin lähietäisyydeltä päin vastustajaa. Heittokirvestä käyttivät aseena muun muassa frankit.


title: São Sebastião de Moçambique

text: Saari on Unescon maailmanperintökohde. Unesco on vuodesta 2003 alkaen koordinoinut kansainvälistä projektia, joka kunnostaa linnoitusta. Laiminlyöntien lisäksi linnoitusta on rapauttanut vuoden 2008 trooppinen hirmumyrsky.


title: Boris Iofan

text: Boris Mihailovitš Iofan (; 28. huhtikuuta 1891 Odessa – 11. maaliskuuta 1976 Moskova) oli neuvostoliittolainen arkkitehti. Hän valmistui vuonna 1916 Rooman "Regio Istituto Superiore di Belle Artista" .


title: Boris Iofan

text: Hänen ensimmäinen työnsä oli valtioeliitin parantola Barvihassa Moskovan alueella. Vuonna 1931 valmistui Moskovaan Iofanin suunnittelema "Rantakadun talo" ("Dom na naberežnoi"; virallisesti "Dom Pravitelstva", "Hallituksen talo"), jossa on 505 asuntoa, kaksi teatteria ja kauppoja, ja jota pidetään stalinistisen arkkitehtuurin ikonina. Iofan voitti vuonna 1933 kilpailun Moskovan Neuvostojen palatsin suunnittelusta, joka oli tarkoitus rakentaa puretun Kristuksen Vapahtajan katedraalin paikalle, mutta joka jäi toteuttamatta. Iofanin suunnittelema Neuvostoliiton paviljonki Pariisin maailmannäyttelyssä 1937 voitti kultamitalin.


title: Döda fallet

text: Döda fallet on entinen Ragundajärvestä Indaljokeen laskenut koski Ragundan kunnassa, Ruotsin Jämtlandissa. Ennen kosken kuivumista se tunnettiin nimillä Gedungsen tai Storforsen, ja oli 35 metriä korkea, ollen samalla yksi Ruotsin suurimmista koskista.


title: Döda fallet

text: Koski kuivui katastrofin seurauksena. Vesiväylällä harjoitettiin tukinuittoa, mutta voimakkaassa koskessa puutavara kärsi pahasti, joten se piti siirtää kosken ohi maitse. Vuonna 1793 Magnus Huss -niminen mies rupesi suunnittelemaan uittokanavan rakentamista kosken ohittamiseksi, ja varsinainen rakentaminen alkoi 1796. Sorainen maaperä kuitenkin kesti vettä heikosti. Kesäkuun 6. ja 7. päivän välisenä yönä 1796 kosken ja kanavan välinen sorakannas petti, ja koko järven vesi tyhjeni kanavan kautta neljässä tunnissa, aiheuttaen 15-metrisen hyökyaallon jokea alas. Veden aiheuttamista tuhoista huolimatta katastrofi ei kuitenkaan vaatinut kuolonuhreja.


title: Döda fallet

text: Döda fallet on nykyisin luonnonsuojelualue, ja merkittävä paikallinen nähtävyys.


title: Ampiaishämähäkki

text: Ampiaishämähäkki ("Argiope bruennichi") on ristihämähäkkien heimoon kuuluva suurikokoinen ja värikäs hämähäkkilaji, jota on 2000-luvun alussa tavattu myös Suomessa.


title: Ampiaishämähäkki

text: Ampiaishämähäkkinaaraan takaruumis on yläpuolelta poikittaisten keltaisten, valkoisten ja mustien raitojen kirjoma, muistuttaen ampiaisten väritystä. Väritys lienee kehittynyt suojakeinoksi ampiaisia varovia saalistajia vastaan. Eturuumiin selkäpuoli sijaan on yksivärinen, yleensä vaalean hopeankiiltävä. Koirailla ei ole ruumiissaan tummia poikkivöitä. Ruumiin vatsapuolella on eturuumiissa yksi ja takaruumiissa kaksi pitkittäissuuntaista keltaista raitaa, ja toisinaan myös pieniä valkoisia täpliä. Jaloissa on vuorotellen tummia ja vaaleita juovia. Ampiaishämähäkkien väritys vaihtelee hieman alueittain, ja lisäksi nuoret yksilöt ja koiraat ovat vaaleampia kuin täysikasvuiset yksilöt ja naaraat.


title: Ampiaishämähäkki

text: Nuorina sukupuolet ovat lähes samannäköiset, mutta aikuisilla sukupuolten välinen kokoero on poikkeuksellisen suuri: naaras on yli kolme kertaa niin pitkä kuin koiras. Koiras jää alle kuuden millimetrin mittaiseksi, kun taas täysikasvuisen naaraan ruumis on pitkä ja sen jalkojen kärkiväli voi olla lähes kymmenen senttimetriä. Varsinkin munia kantavan naaraan takaruumis voi loppukesällä ja syksyllä olla huomattavan kookas.


title: Ampiaishämähäkki

text: Ampiaishämähäkkiä tavataan Euroopassa, Pohjois-Afrikassa ja osissa Aasiaa. Laji on viime vuosikymmeninä levinnyt monille uusille alueille varsinkin Euroopassa: aiemmin sitä tavattiin lähinnä Välimeren maissa, mutta nykyään sen levinneisyys ulottuu Viroon ja Pohjoismaihin asti. Tanskassa laji on jo melko yleinen koko maassa, ja Ruotsissakin se on levinnyt nopeasti vuonna 1989 tehdyn ensihavainnon jälkeen. Norjassa laji tavattiin ensimmäisen kerran vuonna 2004. Nopea leviäminen selittynee sillä, että pienet poikaset voivat liitää tuulen mukana jopa satoja kilometrejä. Vaikutusta arvellaan olevan myös kasvukauden pitenemisellä ja lämpösummien nousulla.


title: Ampiaishämähäkki

text: Ampiaishämähäkistä on tehty Suomessa vain muutama havainto. Ensimmäinen varmistettu havainto tehtiin vuonna 2005 Vantaalla, mutta se saatiin määritetyksi vasta vuonna 2007. Kesällä 2009 Hirvensalmelta löydettiin samasta paikasta kaksi ampiaishämähäkkiä. Elokuussa 2010 yksi yksilö löydettiin Seinäjoen Huhtalasta, kaupungin keskustan tuntumasta. Tämä oli pohjoisin havainto lajista koko Euroopassa. Kesällä 2011 yksittäisiä ampiaishämähäkkejä havaittiin useilla paikkakunnilla, kuten Hankoniemellä ja Kangasalla. Ampiaishämähäkit ovat kulkeutuneet Suomeen todennäköisesti eteläisemmästä Europpasta, liitämällä seittirihman varassa ja ilmavirtausten mukana Suomenlahden yli. Kaikki Ruotsissa ja Suomessa havaitut ampiaishämähäkit ovat olleet naaraita. Lajin ei tiedetä vielä lisääntyneen Suomessa luonnonvaraisena.


title: Ampiaishämähäkki

text: Ampiaishämähäkki pystyy elämään monenlaisissa ympäristöissä. Ruotsissa lajin tyypillisimpiä elinpaikkoja ovat aurinkoiset hiekkarannat ja muut hiekkaiset maat, avoimet ja epätasaiset laidunmaat, niityt, heinikot, suot, tienlaidat ja metsänreunat yleensä veden lähellä. Suomessa lajia on tavattu pelloilla, niityillä, hakkuuaukeilla ja puutarhoissa. Se elää yleensä kosteassa heinävaltaisessa aluskasvillisuudessa ja matalissa pensaikoissa. Hämähäkki vaatii epätasaista kasvillisuutta, jotta se voi kutoa ison ja pystysuoran verkkonsa.


title: Ampiaishämähäkki

text: Ampiaishämähäkki kutoo suuren ja epäsymmetrisen (keskusta on yläreunan puolella) pyyntiverkkonsa yleensä aamuisin, mutta joskus myös iltahämärissä johonkin aurinkoiseen paikkaan korkeaan heinikkoon tai pensaiden alaoksiin. Verkon läpimitta voi olla 30 senttimetriä. Verkko tehdään varsin matalalle, sen keskikohta voi olla vain parinkymmenen senttimetrin korkeudella maanpinnasta. Verkko valmistuu noin tunnissa. "Argiope"-suvun tarhahämähäkit tekevät täysikasvuisina verkkoonsa erikoista siksak-kuvioista vahvikeseittiä eli "stabilimentum"ia. Sen tarkoitusta ei tiedetä varmasti; mahdollisesti se naamioi verkkoa tai houkuttelee hyönteisiä. Ampiaishämähäkillä seittivahvikkeet ovat useimmiten pystysuorassa eli verkon ylös- ja alaspäin suuntautuvissa sektoreissa. Hämähäkki odottaa saalistaa verkon keskustassa pääpuoli alaspäin. Huomattuaan saaliin, yleisimmin heinäsirkan, hepokatin, kärpäsen tai perhosen, jääneen verkkoon, hämähäkki ryntää käärimään sen seittiin estääkseen sitä karkaamasta. Saalis tainnutetaan myrkyllä, joka ei ihmiselle ole vaarallista, vaan voi aiheuttaa enintään pientä kipua ja kutinaa tai turvotusta. Kun saalis on kuollut, hämähäkki joko sulattaa ja imee sen suuhunsa heti, tai sitten paketoi sen myöhemmin syötäväksi. Jos verkkoon sattuu jäämään liian suuri hyönteinen, hämähäkki katkaisee sitä pitelevät seittirihmat ja antaa sen pudota maahan. Toisinaan hämähäkki kuitenkin odottaa, että suuri saalis kuluttaa seitissä räpiköidessään voimansa loppuun, jolloin se on helppo tappaa ja syödä.


title: Ampiaishämähäkki

text: Häirittäessä ampiaishämähäkki ensin värisyttää verkkoaan ja pudottautuu sitten maahan. Verkon heiluttamisen tarkoituksena saattaa olla saalistajan pelottelu: huojuva seitti valkoisine vahvikkeineen voi muistuttaa jotakin suurta eläintä.


title: Ampiaishämähäkki

text: Ampiaishämähäkki on useimpien muiden hämähäkkien tapaan yksineläjä, vaikka voikin esiintymisalueillaan olla paikoitellen hyvin runsaslukuinen. Varsinkin lisääntymisaikana kesä-heinäkuussa koiras kuitenkin oleilee usein naaraan verkon läheisyydessä odottaen, että naaras luo nahkansa ja tulee sukukypsäksi. Heti nahanluonnin jälkeen naaraan leuat ovat niin pehmeät, että koiras voi paritella ilman, että on vaarassa joutua naaraan ravinnoksi. Ei kuitenkaan ole harvinaista, että koiras silti joutuu naaraan syömäksi. Naaras munii kuukauden kuluttua parittelusta syksyllä, yleensä elo-syyskuussa, ja kuolee itse pian sen jälkeen. Laji on yksivuotinen, joten aikuiset koiraatkin kuolevat ennen talvea. Ampiaishämähäkin ruskea tai harmaa munakotelo on suurikokoinen, jopa leveä, ja maastossa helposti havaittava. Poikaset tulevat munakotelosta ulos vasta talvehtimisen jälkeen myöhäiskeväällä, huhtikuun tienoilla.


title: Nicolaus I Bernoulli

text: Nicolaus I Bernoulli (myös "Nicolas" ja "Nikolas", 21. lokakuuta 1687 Basel – 29. marraskuuta 1759 Basel) oli sveitsiläinen matemaatikko. Hän oli yksi monista Bernoulli-suvun matemaatikoista.


title: Nicolaus I Bernoulli

text: Hän valmistui vuonna 1704 Baselin yliopistosta setänsä Jakob Bernoullin ohjauksessa ja sai filosofian tohtorin arvon viisi vuotta myöhemmin väitöksellä, joka käsitteli todennäköisyysteorian oikeudenkäytössä. Vuonna 1716 hänet kutsuttiin hoitamaan Galileo-professuuria Padovan yliopistoon, jossa hän työskenteli differentiaaliyhtälön ja geometrian parissa. Vuonna 1722 hän palasi Sveitsiin ja otti vastaan logiikan professuurin Baselin yliopistossa.


title: Nicolaus I Bernoulli

text: Bernoulli esittelee tärkeimmät saavutuksensa kirjeissään, erityisesti kirjeissään Pierre Rémond de Montmortille. Merkittävä on erityisesti Pietarin paradoksi. Hän oli yhteydessä myös Gottfried Leibniziin ja Leonhard Euleriin.


title: Uithoorn

text: Uithoorn on kunta Alankomaissa, Pohjois-Hollannin maakunnassa. Sen pinta-ala on 19,49 neliökilometriä, josta vesialuetta 1,20 neliökilometriä. Kunnan asukasluku oli syyskuun 2009 lopussa 28 054.


title: Soshangane

text: Soshangane (noin 1790-1858) oli Gazan kuningaskunnan perustaja. Alkujaan hän oli Shaka Zulun armeijan kenraali, joka lähetettiin nykyisen Mosambikin alueelle valloittamaan tsonga-heimon asuinsijoja. Soshangane löysi viljavaa maata ja rauhallisia asukkaita, ja päätti jäädä alueelle sen sijaan että olisi palannut Shakan hoviin. Hän perusti kuningaskunnan, jonka nimesi isoisänsä mukaan Gazaksi. Shoshagane koulutti armeijan ja valtasi alueita myös portugalilaisilta. Alueen kansaa alettiin kutsua nimellä shangaanit.


title: Soshangane

text: Uuden kuningaskunnan perustaminen oli osa Mfecaneliikettä. Soshangane perusti pääkaupunkinsa lähelle nykyistä Maputoa. Shaka Zulu hyökkäsi sinne, mutta hävisi taistelun ja sai surmansa.


title: Velsen

text: Velsen on kunta Alankomaissa, Pohjois-Hollannin maakunnassa. Sen pinta-ala on 63,03 km², josta vesialuetta 18,61 km². Kunnan asukasluku oli syyskuun 2009 lopussa 67 383.


title: Kernikterus

text: Kernikterus tarkoittaa bilirubiinin kertymistä aivotumakkeisiin. Sitä ilmenee vastasyntyneillä vaikean keltaisuuden yhteydessä. Kyseessä on vakava tila, jonka mahdollisia oireita ovat muiden muassa letargia, liikehäiriöt ja kuuroutuminen. Kernikterus voi johtaa elinikäisiin vammoihin tai kuolemaan.


title: Juhani Melart

text: Juhani Melart (s. 19. tammikuuta 1933) on suomalainen urheilutoimittaja ja kirjailija. Hän sai Suomalaisen Sanomalehtimiesliiton Olli-palkinnon vuonna 2004 ja vuonna 1982 hänet valittiin vuoden urheilutoimittajaksi. Hän on erikoistunut moottoriurheiluun ja on kirjoittanut Formuloista jo 1950-luvulta lähtien. Hänen moottoriurheiluaiheisia juttujaan ovat julkaisseet muun muassa Uusi Suomi ja Vauhdin Maailma. Lisäksi hän on kirjoittanut moottoriurheilua käsitteleviä kirjoja ja käsikirjoittanut urheiludokumentin "Pelin henki" (1977).


title: Yleisvenäläinen näyttelykeskus

text: Yleisvenäläinen näyttelykeskus (; ВВЦ, VVTs, tunnetaan myös vanhalla nimellä VDNH) on näyttelykeskus Moskovan pohjoisosassa Venäjällä. Alue sisältää 400 rakennusta ja paviljonkia.


title: Yleisvenäläinen näyttelykeskus

text: Yleisvenäläinen näyttelykeskus perustettiin vuonna 1935 nimellä Yleisliittolainen maatalousnäyttely (). Ensimmäinen vuosittainen näyttely pidettiin vuonna 1939, minkä jälkeen keskus piti sulkea sodan takia. Keskus aukesi uudelleen vuonna 1954 nimellä Kansantalouden saavutusten näyttely (, ВДНХ/VDNH). Tarkoitus oli esitellä maan parhaimmat aikaansaannokset teollisuudessa, tieteessä ja maataloudessa.


title: Yleisvenäläinen näyttelykeskus

text: Yksi näyttelyn tunnetuimpia kohteita on Vera Muhinan patsas "Työläinen ja kolhoosinainen", jota on restauroitu vuodesta 2003 ja joka on tarkoitus pystyttää uudelleen vuonna 2010.


title: Yleisvenäläinen näyttelykeskus

text: Vuonna 1989 keskuksessa oli 82 paviljonkia eri aihealueille, kuten Avaruuspaviljonki (1966), jossa voi muun muassa nähdä Sputnik-satelliitin, Atomienergiapaviljonki (1954) ja Neuvostoliittolainen kulttuuripaviljonki (1964).


title: Yleisvenäläinen näyttelykeskus

text: Vuonna 1992 keskus sai nykyisen nimensä, vaikka nimi VDNH esiintyy yhä metroaseman nimessä. Nykyisin keskuksessa pidetään joitakin satoja näyttelyitä vuodessa, joista kolmasosa on kansainvälisiä. Alueella myydään myös kaikkea käsitöistä kodinkoneisiin ja huonekaluihin. Näyttelytoiminnan lisäksi alue houkuttelee myös muita kävijöitä ja turisteja, siellä sijaitsee myös ravintoloita ja Euroopan kolmanneksi suurin maailmanpyörä.


title: Rivien välistä

text: Rivien välistä on rap-yhtye Urbaanilegendan 15. syyskuuta 2004 julkaistu debyyttialbumi. Sen julkaisivat 2Fly Entertainment ja Playground Music Scandinavia. Levyltä julkaistiin singlet "Päästä irti" sekä "Polttaa polttaa".


title: Peutz–Jeghersin oireyhtymä

text: Peutz–Jeghersin oireyhtymä (PJS) on autosomissa dominantisti periytyvä harvinainen polyyppitauti. Sille ominaisia ovat mahalaukun ja suoliston hamartomatoottiset polyypit, jotka usein muuttuvat pahanlaatuisiksi. Oireyhtymään liittyykin erittäin korkea syöpävaara – elinikäinen sairastumisriski on noin 93 %. Paksu- ja peräsuolen syövät sekä mahasyöpä eivät ole ainoat syöpätaudit, joiden riskiin oireyhtymä vaikuttaa. Myös esimerkiksi rinta-, haima- ja munasarjasyöpien vaarat ovat kasvaneet.


title: Peutz–Jeghersin oireyhtymä

text: Tavallisesti potilailla esiintyy tummia pisamia muistuttavia pigmenttiläiskiä varsinkin suun alueella ja huulissa. Näitä muutoksia voidaan tavata myös muualla. Ensimmäiset pigmenttiläiskät kehittyvät monesti jo potilaan ensimmäisen elinvuoden aikana. Niiden määrä kasvaa pikkuhiljaa.


title: Peutz–Jeghersin oireyhtymä

text: Oireyhtymä on hyvin harvinainen, ja Suomesta on löydetty vain viisitoista PJS-perhettä. Sairaus on nimetty hollantilaisen Jan Peutzin (1886–1957) ja yhdysvaltalaisen Harold Jeghersin (1904–1990) mukaan.


title: Aksai Chin

text: Aksai Chin (myös Aksayqin, Akesaiqin tai Akesai Qin (, ) on Kiinan miehittämä kiistelty alue Tiibetin ylängön luoteisosassa Kashmirin alueella. Alueen pinta-ala on noin 37 250 neliökilometriä. Kiinalaiset joukot miehittivät vuonna 1959 Aksai Chinin alueen Ladakhista. Kiinan mukaan Ladakhiin kuuluva Aksai Chin on osa Tiibetiä, jonka itsenäisyys loppui, kun kiinalaiset valtasivat sen.


title: Aquaman (animaatiosarja)

text: Aquaman on Filmationin tuottama yhdysvaltalainen piirrossarja, joka perustuu DC Comicsin supersankariin Vesimieheen. Alun perin sarjaa esitettiin "The Superman/Aquaman Hour of Adventure" ohjelmassa vuosina 1967-1968. Myöhemmin syksyllä 1968 ohjelmaa esitettiin omana puolituntisena sarjana, jossa Vesimies puolusti Atlantista erinäisiltä rikollista. Vesimiehen ohella sarjassa seikkaili myös Vesipoika.


title: Aquaman (animaatiosarja)

text: Sarjassa esiintyi muutama sarjakuvassakin esiintynyt roisto, kuten Black Manta, Fisherman ja Starro.Warner Bros. Home Video julkaisi 23. lokakuuta 2007 "The Adventures of Aquaman: The Complete Collection" kaksi levyisen DVD:n, joka sisältää kaikki 36 jaksoa.


title: Tarhahämähäkit

text:
Tarhahämähäkit ("Argiope") on ristihämähäkkien heimoon kuuluva suku. Siihen kuuluu suurikokoisia lajeja, joilla on usein värikäs takaruumis. Niitä tavataan eri puolilla maailmaa, varsinkin lämpimissä ilmastoissa.
Tarhahämäkit tekevät pyyntiverkkoonsa paksuja seittivahvikkeita, joista käytetään nimitystä "stabilimentum". Näiden varsinaista tarkoitusta ei tiedetä. Kenties ne naamioivat verkossa roikkuvan hämähäkin tai hämäävät saalistajia. On myös esitetty, että kuviot varoittavat lintuja lentämästä verkkon läpi, jolloin hämähäkki joutuisi rakentamaan sen uudestaan. Viimeaikaiset tutkimukset ovat viitanneet myös mahdollisuuteen, että stabilimentumien heijastama UV-säteily saattaa myös houkutella hyönteisiä.


title: Tarhahämähäkit

text: Sukuun kuuluu 76 lajia, mm. seuraavat:


title: De Sanctis–Cacchionen oireyhtymä

text: De Sanctis–Cacchionen oireyhtymä on äärimmäisen harvinainen autosomissa peittyvästi periytyvä oireyhtymä. Siihen liittyy xeroderma pigmentosum -oireita iholla ja silmissä. Oireyhtymästä kärsivillä on esiintynyt neurologisia poikkeavuuksia, kuten mikrokefaliaa, ataksiaa ja refleksien heikkoutta. On kuvattu kehitysvammaisuutta, lyhytkasvuisuutta ja kivesten sekä munasarjojen kehittymättömyyttä.


title: Xeroderma pigmentosum

text: Xeroderma pigmentosum (XP) on hyvin harvinainen sairaus, joka kuvattiin ensi kertaa vuonna 1874. Oireisto on peittyvästi periytyvä. Se aiheuttaa ihon kuivumisen ja pigmentoitumisen. Sairaus puhkeaa varhaisella iällä, sillä se havaitaan tyypillisesti lapsen ollessa 1–2-vuotias. Sairauden varhainen merkki on ihon huomattavan nopea palaminen auringossa.


title: Xeroderma pigmentosum

text: Oireisto liittyy virheeseen, jossa DNA vaurioituu ultraviolettisäteilyn seurauksena.


title: Xeroderma pigmentosum

text: XP:lle luonteenomaista on ihosyövän erittäin varhainen puhkeaminen. XP:tä sairastavien alle 20-vuotiaiden ihosyöpäriski (melanooma ja ei-melanooma) on tuhatkertainen. Keskimäärin ihosyöpä ilmenee 8-vuotiaana. Sairauden ennuste onkin huono; alle 40 % potilaista elää yli 20-vuotiaiksi. Yleensä kuolema johtuu melanoomasta tai levyepiteelikarsinoomasta.


title: Xeroderma pigmentosum

text: Erilaiset silmäoireet ovat sairaudessa hyvin yleisiä. Niitä tavataan lähes 80 %:lla potilaista. Neurologiset oireet ovat harvinaisempia, mutta niitäkin esiintyy lähes 20 %:lla potilaista. Sairaus voi aiheuttaa jopa kuurosokeuden.


title: Xeroderma pigmentosum

text: XP:n esiintyvyys on Yhdysvalloissa noin 1/250 000 ja Japanissa noin 1/40 000.


title: Walter Camp

text: Walter Chauncey Camp (s. 7. huhtikuuta 1859 New Britain, Connecticut − k. 14. maaliskuuta 1925 New York) oli amerikkalaisen jalkapallon valmentaja, joka jo elinaikanaan sai liikanimen ""amerikkalaisen jalkapallon isä"". Camp oli merkittävä tekijä lajin kehittämisessä, ja hänen työnsä tuloksena amerikkalainen jalkapallo kehittyi omaksi lajikseen rugbysta.


title: Walter Camp

text: Camp opiskeli vuosina 1876–1881 lääketiedettä Yalen huippuyliopistossa ja toimi koulunsa joukkueen kapteenina, jolle tuohon aikaan kuului pitkälti myös päävalmentajan tehtävät. Camp toimi koulunsa edustajana "Intercollegiate Football Association" -yhteistyöelimessä, ja hänen aloitteestaan silloiseen rugbya muistuttavaan lajiin tehtiin monia merkittäviä muutoksia kuten 11-miehiset joukkueet, pelinrakentajan pelipaikka, aloitusryhmitys sekä rajoitettu määrä yrityksiä kuljettaa palloa aloituksen jälkeen tietty matka. Siviliiammatissaan Camp työskenteli toimihenkilönä kelloja valmistavassa yrityksessä, minkä ohella hän valmensi vuosina 1888–1892 Yalen amerikkalaisen jalkapallon joukkuetta. Campin valmentajakaudella joukkue voitti 67 ottelua ja kärsi vain kaksi tappiota. Vuosina 1892 ja 1894-95 hän valmensi Stanfordin joukkuetta.


title: Walter Camp

text: Camp kirjoitti myös lukuisia amerikkalaista jalkapalloa ja sen valmennusta käsitteleviä teoksia. Vuosina 1889–1897 hän toimi yhdessä Caspar Whitneyn kanssa vuosittaisen "All-America"-joukkueen valitsijana, ja vuodesta 1898 vuoteen 1924 Camp nimesi joukkueen yksinään. Vuonna 1951 Camp nimettiin ensimmäisten joukossa "College Football Hall of Fameen".


title: Lasse Erola

text: Lasse Erola (s. 1946 Lahti) on suomalainen pitkän linjan sanomalehtitoimittaja ja tietokirjailija. Hän on työskennellyt Etelä-Suomen Sanomissa, Turun Sanomissa ja Ilta-Sanomissa. Erola on toiminut muun muassa ulkomaan- ja urheilutoimitusten esimiestehtävissä. Hän kirjoittanut lukuisia kiitettyjä elämäkertoja ja muita tietoteoksia. Erola on myös suomentanut useita kirjoja.


title: Elie (Manitoba)

text: Elie on asuinalue Manitoban provinssissa, Kanadassa. Elie on suurin asuinalue Cartierin maalaiskunnassa. Se sijaitsee noin 48 kilometriä länteen provinssin pääkaupungista Winnipegistä, Trans-Canada Highwayn varrella. Kylässä asuu noin 550 henkilöä, joista kolmannes on hutteriitteja. Alueen pääelinkeino on maatalous ja sen tukipalvelut.


title: Elie (Manitoba)

text: 22. kesäkuuta 2007 Elien lähistöllä muodostui F4-luokan tornado, joka kuitenkin vahinkojen perusteella myöhemmin määriteltiin Kanadan ensimmäiseksi viralliseksi F5-luokan tornadoksi. Tornado ei aiheuttanut henkilövahinkoja, mutta se vahingoitti jauhomyllyä ja tuhosi muutamia taloja sekä nosti ilmaan ja siirsi autoja useita kymmeniä metrejä.


title: Elie

text: Elie tai Élie voi tarkoittaa seuraavia:


title: Three Rivers

text: Three Rivers voi tarkoittaa muun muassa seuraavia:


title: Dawson Route

text: Dawson Route (tunnetaan myös nimillä Dawson Road ja Dawson Trail) on 1870-luvulla käytössä ollut vankkuritie itäisen Kanadan ja Red River Colonyn (nykyinen Winnipeg) välillä. Reitti oli merkittävä läntisen Kanadan asuttamisessa. Sen pituus oli noin 852 kilometriä ja matka-aika noin 20–26 päivää.


title: Dawson Route

text: Dawson Routen oli tarkoitus muodostaa helppo ja nopea reitti läntiseen Kanadaan matkalla oleville eurooppalaisille siirtolaisille. Reitti sai alkunsa Port Arthurin (Nykyinen Thunder Bay) kaupungista, ja se kulki muskeg-soiden, Kanadan kilven yli ja koskemattoman aarniometsän halki Fort Francesin kaupunkiin ja sieltä Lake of the Woods -järvelle, josta reitti jatkui järven vastarannan Northwest Anglesta edelleen nykyisen Ste. Annen ja Loretten kautta Red River Colonyn Fort Garryyn.


title: Dawson Route

text: Reitistä on aikojen saatossa käytetty useita nimiä. Dawson Route -nimeä (”Dawsonin reitti”) on yleisesti käytetty koko reitistä järvien ylitykset mukaan lukien nykyisestä Thunder Bayn kaupungista nykyiseen Winnipegiin. Dawson Trail (”Dawsonin polku”) on usein käytetty nimitys vankkurireitistä järvien välillä ja yleisemmin osuudesta Lake Of The Woods -järveltä Winnipegiin. Nykyisin tieliikenteen käytössä olevia osuuksia kutsutaan Dawson Roadiksi (”Dawsonin tie”). Dawsonin nimeä kantavia teitä löytyy ainakin Thunder Baystä, Northwest Anglestä ja pisin osuus sijaitsee Manitobassa, jossa se saa alkunsa hieman itään Richerin asuinalueesta ja kulkee aina Winnipegiin asti. Noin 115 kilometriä pitkä Dawson Trail -museotie alkaa kauempaa idästä, Highway 308 -tieltä. Se seuraa pääosin Dawson Roadia ja päättyy Trans-Canada Highwayhyn vähän ennen Winnipegiä.


title: Dawson Route

text: Kanadan hallitus pyrki edistämään läntisen Kanadan asuttamista ja perustamaan eurooppalaisille siirtolaisille nopean kulkureitin. Ennen tien valmistumista ainoat reitit olivat joko Yhdysvaltojen kautta Redjokea pitkin pohjoiseen tai koskemattoman erämaan halki. Simon James Dawson sai vuonna 1857 tehtäväkseen kartoittaa reitin Yläjärveltä Fort Garryyn. Dawson suoritti kartoittamisen geologi Henry Y. Hindin avustuksella ja luovutti raportin seuraavana vuonna. Rakennustyöt reitillä aloitettiin vuonna 1868. Työnjohtajana toimi John Snow, jonka alaisuudessa työskenteli enimmillään noin tuhat henkilöä. Tie perustettiin asettamalla puunrunkoja toinen toisensa viereen. Vankkureilla matkustaessa puunrunkojen raot tekivät matkustamisen erittäin epämukavaksi. Rakentamista perusteltiin työpaikkojen luomisella lähes nälänhätää kärsivään Red River Colonyyn. Suurin osa alueen asukkaista kuitenkin pelkäsi hallituksen käyttävän uutta tietä alueen valvontaan ja liittääkseen sen osaksi Kanadaa. Rakennustöihin osallistui myös Thomas Scott, jonka teloitus myöhemmin tapahtuneessa Redjoen kapinassa johti sotilasosaston lähettämiseen alueelle vielä keskeneräistä Dawson Routea pitkin.


title: Dawson Route

text: Louis Rielin johtaman Redjoen kapinan johdosta Kanadan hallitus päätti lähettää siirtokuntaan sotilasosaston rauhoittamaan tilannetta. Aseistetun sotilasosaston matkustaminen Yhdysvaltojen kautta ei kuitenkaan ollut mahdollista, joten ainoaksi nopeaksi vaihtoehdoksi jäi edelleen keskeneräinen Dawson Route. Eversti Garnet Wolseley johti sotilasosastoa, jossa oli 1 200 kanadalaista ja brittiläistä sotilasta. Retkikunta tunnetaan nimellä Wolseleyn retkikunta (Wolseley Expedition, myös Red River Expedition). Joukko-osasto aloitti matkansa Torontosta toukokuussa. Se saavutti Fort Francesin elokuun alussa ja saapui Fort Garryyn 24. elokuuta 1870. Rakentamisen aikana reittiä pidettiin sen suurten kustannusten ja reitin vaikeakulkuisuuden vuoksi epäonnistuneena hankkeena. Tämän vuoksi valtionhallinto suosi rautatien rakentamista.


title: Dawson Route

text: Reitin valmistuttua vuonna 1873 sen kautta kulki noin 1 600 matkustajaa vuodessa. Vilkkainta liikenne oli vuonna 1875, jolloin reitin kautta kulki noin 2 700 matkustajaa. Kanadan hallitus teki reitin matkustaja- ja rahtiliikenteestä sopimuksen yksityisen yrittäjän kanssa. Sopimuksen ehtoina olivat 10–12 päivän matkustusaika Port Arthurista Fort Garryyn ja rahdin kuljetusaika 15–20 päivää. Ehtoihin kuului lisäksi kämppien tai telttojen rakentaminen reitin varrelle majoitusta varten, lounaiden tarjoaminen 30 sentin hintaan sekä liikennöinti maanantaista lauantaihin, jolloin sunnuntai olisi jäänyt lepopäiväksi. Matka kesti silti todellisuudessa 20–26 päivää ja tarjottu majoitus oli ala-arvoista.


title: Dawson Route

text: Canadian Pacific Railwayn ratalinja itäisestä Kanadasta Fort Garryyn valmistui vuonna 1878. Dawson Routen liikenne väheni huomattavasti ja lopulta päättyi lähes kokonaan, kun Atlantin ja Tyynenmeren yhdistävä rautatie valmistui vuonna 1885 ja kun sivurata valmistui Sault Ste. Marien kaupunkiin. Nykyisin reitti on hajanainen kokoelma valtateitä, sivuteitä ja museoteitä. Osittain se on kasvanut lähes umpeen.


title: Jaakko Eerola

text: Jaakko Eerola (s. 1977) on suomalainen balettitanssija.


title: Jaakko Eerola

text:
Eerola on valmistunut tanssijaksi Suomen Kansallisoopperan balettikoulusta. Hänellä on ollut vuodesta 1996 kiinnitys Suomen Kansallisbalettiin, jonka tähtitanssijaksi hänet nimitettiin elokuussa 2009. Hän on tanssinut pää- ja solistitehtävissä muun muassa "Prinsessa Ruususessa", "Pähkinänsärkijässä" ja "Tuhkimossa", joissa hän on ollut prinssin roolissa, sekä "Bajadeerissa" ja "Gisellessä".
Eerola on palkittu Suomen Kulttuurirahaston jakamalla Edvard Fazer -palkinnolla vuonna 2002, Tanssin kukka -palkinnolla vuonna 2006 ja Tanssin kukan Nuppu-palkinnolla vuonna 1996.


title: Jaakko Eerola

text: Eerola on lopettanut tanssijanuran ja aloittanut syksyllä 2012 Helsingin yliopistossa hammaslääketieteen opinnot.


title: Jaakko Eerola

text: Eerola on naimisissa balettitanssija Salla Eerolan (o.s. Suominen) kanssa.


title: Mélanie Laurent

text: Mélanie Laurent (s. 21. helmikuuta 1983 Pariisi) on ranskalainen näyttelijä, käsikirjoittaja ja ohjaaja. Laurent tunnetaan erityisesti Quentin Tarantinon ohjaamasta elokuvasta "Kunniattomat paskiaiset", jossa hän esittää nuorta juutalaista Shosanna Dreyfusia, joka pyörittää väärän identiteetin turvin pientä elokuvateatteria natsi-Saksan miehittämässä Pariisissa.


title: Mélanie Laurent

text: Laurent syntyi Pariisissa ballerina-äidin ja ääninäyttelijä-isän (Simpsonien ranskankielisen version Ned Flandersin ääni) perheeseen. Hän vietti lapsuutensa Pariisin 9. arrondissementissa.


title: Mélanie Laurent

text:
Laurent on etnisyydeltään juutalainen. Hänen sukujuurensa ulottuvat aškenaseihin ja Tunisian sefardeihin. Natsit karkottivat Laurentin isoisän maasta. Hänen äidin puoleiset isovanhempansa olivat elokuvajulistepiirtäjiä.
Laurent vastaanotti lupaavimman naisnäyttelijän César-palkinnon elokuvasta "Je vais bien, ne t'en fais pas" (2006). Vuonna 2008 hänen käsikirjoittamansa ja ohjaamansa lyhytelokuva "De moins en moins" oli ehdokkaana Cannesin elokuvajuhlien Kultaisen palmun saajaksi.


title: Léonce de Tarragon

text: Markiisi Louis Charles Léonce de Tarragon (7. marraskuuta 1813 Châteaudun, Ranska – 25. tammikuuta 1897 Châteaudun) oli ranskalainen aatelismies ja lintutieteilijä.


title: Léonce de Tarragon

text: Léonce de Tarragonan vanhemmat olivat Armand de Tarragon ja Amélie Goislard de Villebresme. Hänen puolisonsa oli Elisabeth de Turenne, jonka kanssa vihitty avioliittoon 7. syyskuuta 1842.


title: Léonce de Tarragon

text: De Tarragon keräsi lintuja ja hankki laajan eksoottisten lintujen kokoelman Afrikasta ja Tyynenmeren saarilta. Hän keräsi myös kulttuuriesineistöä. Osa kokoelmasta on sijoitettu Chartresin Musée des Beaux-Artsiin.


title: Léonce de Tarragon

text: De Tarragona nimesi linnuista muun muassa ruusuvästäräkin ("Macronyx ameliae") vuonna 1845 ja mustalesken ("Vidua funerea") vuonna 1847.


title: Níki Xánthou

text: Níki Xánthou (, s. 11. lokakuuta 1973 Ródos, Kreikka) on entinen kreikkalainen pituushyppääjä.


title: Níki Xánthou

text: Xánthou sijoittui kahdeksanneksi junioreiden MM-kilpailuissa Soulissa 1992 ja voitti alle 23-vuotiaiden Euroopan cupin 1994. Helsingin EM-kilpailuissa 1994 hän sijoittui kymmenenneksi. Barcelonan sisäratojen MM-kilpailuissa 1995 hän oli yhdeksäs. Saman vuoden Göteborgin MM-kilpailuissa hän karsiutui loppukilpailusta.


title: Níki Xánthou

text: Xánthou sijoittui Atlantan olympialaisissa 1996 neljänneksi tuloksella 697 cm. Hän jäi pronssista kolmen ja hopeasta viiden sentin päähän – kultaa voittanut Chioma Ajunwa hyppäsi 712. Pariisin sisäratojen MM-kilpailuissa 1997 Xánthou oli viides. Myöhemmin samana vuonna hän voitti kultaa Välimeren kisoissa.


title: Níki Xánthou

text: Xánthou sai hopeaa Ateenan MM-kilpailuissa 1997 tuloksella 694 cm. Seuraavana vuonna hän oli viides Valencian halli-EM-kilpailuissa. Hän sijoittui neljänneksi Maebashin sisäratojen MM-kilpailuissa 1999 tuloksella 665, mutta karsiutui loppukilpailusta Sevillan ulkoratojen MM-kilpailuissa. Hän putosi loppukilpailusta myös Sydneyn olympialaisissa 2000.


title: Níki Xánthou

text: Xánthou sijoittui kuudenneksi Edmontonin MM-kilpailuissa 2001 tuloksella 676 cm. Seuraavana vuonna hän voitti sisäratojen Euroopan-mestaruuden Wienissä tuloksella 674, mutta karsiutui loppukilpailusta Münchenin ulkoratojen EM-kilpailuissa. Seuraavana vuonna hän oli viides Birminghamin MM-hallikisoissa, mutta putosi loppukilpailusta Pariisin ulkoratojen MM-kilpailuissa. Vuonna 2004 hän jäi karsintaan sekä Budapestin MM-hallikisoissa että Ateenan olympialaisissa.


title: Níki Xánthou

text: Xánthou paransi Kreikan ennätystä kaikkiaan yhdeksän kertaa. Hän hyppäsi ennätyksensä 703 cm Bellinzonassa 18. elokuuta 1997. Sisäradoilla hän hyppäsi parhaimmillaan 691 Liévinissä 16. helmikuuta 1997. Nämä ovat edelleen voimassa olevat Kreikan ennätykset.


title: Nyt ja aina

text: Nyt ja aina on Yölinnun vuonna 2009 julkaistu albumi. Se nousi Suomen virallisen listan sijalle 2.


title: MGP Nordic 2009

text: MGP Nordic 2009 oli viides MGP Nordic -laulukilpailu. Se järjestettiin 28. marraskuuta, Ruotsissa Tukholman tv-talossa. Kilpailun voitti isäntämaan Ruotsin kappale: En vanlig dag (suom. Tavallinen päivä). Suomi tuli jaetulle kolmannelle sijalle Norjan kanssa, vaikka tulostaulussa Suomi oli ennen Norjaa. Suomea superfinaalissa edusti Amanda kappaleella "Jag vill leva" (suom. Haluan elää). Ensimmäistä kertaa Suomella oli suomenkielinen kommentaattori, jonka äänenä oli Nuutti Takkinen.


title: MGP Nordic 2009

text: FinaaliSuperfinaali


title: MGP Nordic 2009

text: 02: Amanda - Jag vill leva


title: MGP Nordic 2009

text: 03: PelleB - Kun min


title: MGP Nordic 2009

text: 04: Jørgen - Din egen vei


title: MGP Nordic 2009

text: 06: Ulrik - En vanlig dag


title: MGP Nordic 2009

text: Tulokset


title: Kirkonmäen koulu

text: Kirkonmäen koulu on 1.–6. vuosiluokkien peruskoulu Keminmaan kunnassa Lapissa. Sen läheisyydessä sijaitsee myös koulun urheilukenttä, jota on uudistettu vuonna 2009.


title: Kirkonmäen koulu

text: Koulu toimii kahdessa erillisessä tilassa, niin kutsutuilla isolla koululla ja pikkukoululla.


title: Diaz (artisti)

text: Diaz (oik. Andres Rafael Diaz) (s. 26. heinäkuuta 1976 Jessheim, Norja) on norjalainen rap-artisti. Hänen isänsä Andres Rafael Diaz Rosa on espanjalainen ja hänen äitinsä on norjalainen. Hän on julkaissut kolme albumia: "2050" julkaistiin vuonna 2000. Levyn nimi tulee Jessheimin postinumerosta. Vuonna 2003 julkaistun "Velkommen Hjem, Andres" -albumin nimi viittaa samannimiseen elokuvaan, joka kuvattiin Jessheimissä vuonna 1985 näyttelijöinä paikalliset näyttelijät. Vuonna 2006 julkaistiin toistaiseksi viimeinen albumi "Jessheimfanden".


title: Diaz (artisti)

text: Diaz on tehnyt yhteistyötä muun muassa Warlocksin, Opaquen, Tommy Teen sekä Wu-Tang Clanin RZAn kanssa. Suomessa hänet tunnetaan Kapasiteettiyksikön kanssa tehdystä singlestä "A-ay!".


title: Diaz (artisti)

text: Diaz on vetäytynyt räppäämisestä ja alkanut opiskella bisnesalaa. Hän työskentelee Norjan Punaisessa Ristissä.


title: Diaz (artisti)

text: Studioalbumit


title: Euroopan tulvat 2002

text: Euroopan tulvat 2002 aiheuttivat tulvia, jotka tappoivat yli sata ihmisiä, jättivät tuhansia kodittomiksi ja aiheuttivat miljardien eurojen tappiot Tšekissä, Itävallassa, Saksassa, Slovakiassa, Puolassa, Unkarissa, Romaniassa ja Kroatiassa.


title: Kanelipeukaloinen

text: Kanelipeukaloinen ("Cinnycerthia unirufa") on Etelä-Amerikassa tavattava peukaloisiin kuuluva varpuslintu.


title: Kanelipeukaloinen

text: Kooltaan kanelipeukaloinen on noin 16,5 cm. Yleisväritykseltään laji on kauttaaltaan kanelinruskea ja kurkku on hieman muuta ruumista vaaleampi. Siivissä ja pyrstössä on heikosti erottuvia mustia viiruja. Kanelipeukaloinen muistuttaa ulkonäöltään seepiapeukaloista ("Cinnycerthia peruana"), mutta on sitä tummempi ja seepiapeukaloisen siiven ja pyrstön raidoitus erottuu selkeämmin.


title: Kanelipeukaloinen

text: Kanelipeukaloista tavataan Andeilla alueella, joka ulottuu Venezuelasta kolumbian ja Ecuadorin kautta Perun pohjoisosiin. Linnun elinympäristöä ovat vuoristometsien pohjakerrokset, pensaikot ja lajia tavataan myös hieman puurajan yläpuolella. Yleensä kanelipeukaloinen elää metsissä, jotka sijaitsevat 2 200–3 800 metrin korkeudella meren pinnasta. Laji elää tiheiköissä ja muodostaa usein 15–20 yksilön parvia.


title: August Bournonville

text: August Auguste Bournonville (21. elokuuta 1805 Kööpenhamina, Tanska – 30. marraskuuta 1879 Kööpenhamina) oli tanskalainen balettimestari ja koreografi. Hänen isänsä oli ranskalainen balettitanssija ja koreografi Antoine Bournonville, joka oli opiskellut ranskalaisen koreografin Jean-Georges Noverren oppilaana, ja hänen tätinsä oli Julie Alix de la Fay (o.s. Bournonville) joka oli Ruotsin kuninkaallisen baletin tanssija.


title: August Bournonville

text: Bournonville opiskeli italialaisen koreografin Vincenzo Galeottin oppilaana Tanskan kuninkaallisessa baletissa Kööpenhaminassa sekä Pariisissa ranskalaisen tanssijan Auguste Vestris'n oppilaana. Hän loi omaperäisen balettityylin, josta käytetään nimitystä Bournonvillen koulukunta.


title: August Bournonville

text: Nuoruuden Pariisin-opiskelujen jälkeen Bournonvillesta tuli Kööpenhaminaan Kuninkaallisen baletin tanssija. Vuosina 1830–1877 hän oli kuninkaallisen baletin koreografi, ja hän loi seurueelle yli 50 balettia, joita ihaillaan niiden elämänilon, keveyden ja kauneuden vuoksi. Hän loi tyylin, joka on täysin hänen omansa vaikka oli saanut vaikutteita pariisilaisesta baletista. Koreografina hän loi baletteja, joiden tapahtumaympäristönä oli milloin Tanska, milloin Italia tai Venäjä, jopa Etelä-Amerikka. Koreografioista on säilynyt vain pieni osa.


title: August Bournonville

text: Bournonvillen työtä alettiin tuntea Tanskan ulkopuolella vasta toisen maailmansodan jälkeen. Kuninkaallinen baletti on vuoden 1950 jälkeen tehnyt pitkiä kiertueita ulkomaille.


title: August Bournonville

text: Tunnetuimpia Bournonvillen baletteja ovat "La Sylphide" (1836), "Napoli" (1842), "Konservatoriet" (1849), "Kermessen i Brügge" (1851) ja "Et Folkesagn" (1854).


title: August Bournonville

text: Bournonvillen isä, ranskalainen balettitanssija Antoine Bournonville, oli asettunut työskentelemään Tanskaan. Hänen äitinsä oli Antoine Bournonvillen ruotsalainen taloudenhoitaja Lovisa Sundberg. Vanhemmat avioituivat myöhemmin. August meni kahdeksanvuotiaana oppilaaksi Kuninkaalliseen balettikouluun Christiansborgin linnan hoviteatteriin, ja hänen opettajansa oli isän lisäksi Tanskan kuninkaallisen Baletin balettimestarina ja pääkoreografina vuosina 1775–1816 toiminut Vincenzo Galeotti.


title: August Bournonville

text: Bournonville esiintyi näyttämöllä ensi kerran 2. lokakuuta 1813 pienessä osassa viikinkikuninkaan poikana Galeottin baletissa "Lagertha", joka oli ensimmäinen pohjoismaisaiheinen baletti. Vajaan vuoden kuluttua hän sai ensimmäisen ensimmäiset omat suosionosoitukset tanssittuaan Hoviteatterissa Unkarilaisen soolon. Tanssin lisäksi August oli ahkera lukija, oppi kotona ranskaa, soitti viulua, lauloi poikasopraanona ja opiskeli puhetaitoa näyttelijöiden Michael Rosing, Lindgreen ja Frydensdahl oppilaana. Hänen lahjansa huipentuivat kuningattaren syntymäpäivänä 29. lokakuuta 1817, kun hän kaksitoistavuotiaana esitti Adonian roolin musiikkinäytelmässä "Salomonin tuomio" ja lauloi siinä romanssin.


title: August Bournonville

text: Bournonvillella oli viisi sisarusta, mutta hän oli lapsista ainoa, jolla oli kiinnostusta tanssiin. Hän avioitui Helena Fredrika Håkanssonin kanssa 23. kesäkuuta 1830, ja he saivat seitsemän lasta, joista molemmat pojat kuolivat jo pienenä. Lisäksi hän sai Pariisissa aviottoman tyttären.


title: August Bournonville

text:
Isä Antoine Bournonville sai vuonna 1920 kuninkaalta apurahan balettiopintoihin Pariisiin. August lähti isänsä mukaan, ja vaikka hän Pariisin aikana opiskeli vain isänsä kanssa, hän sai siellä tuoreimpia balettivaikutteita ja seurasi loistavien opettajien Gardelin ja Vestris'n työtä käytännössä. Tanskaan paluun jälkeen Augustista tuli Kuninkaallisen teatterin tanssija, mutta ohjelmisto ei pariisilaisen baletin jälkeen tuntunut hänestä kiinnostavalta.
August Bournonville palasi 1824 Pariisin viimeistelemään opintojaan ja valmistellakseen tutkintoa Pariisin oopperan balettiin. Aiottu 15 kuukauden oleskelu venyi viideksi vuodeksi, ja sinä aikana Tanskan baletti joutui surkeaan tilaan. August tutustui Pariisissa isänsä vanhan ystävään Louis Niveloniin, joka tarjosi hänelle ystävyytensä, aterioita ja pääsyn seurapiireihin. August toivoi mestari Gardelin ottavan hänet vastaan, mutta Gardelin studio oli lopetettu, ja hänet neuvottiin Auguste Vestris'n oppilaaksi kohentamaan heikoimpia alueitaan, "tasapainoa, piruetteja ja käsiä". Vestris otti Bournonvillen oppilaakseen. August kirjoitti isälleen:


title: August Bournonville

text: Bournonville tanssi 1820–1828 maineikkaan tanssijan Marie Taglionin ja Pariisin oopperan baletin kanssa.


title: August Bournonville

text: Bournonville lopetti aikuisten opettamisen keväällä 1877. Palatessaan kirkosta 30. lokakuuta 1879 hän sai sairauskohtauksen ja hänet vietiin sairaalaan. August Bournonville on haudattu Kööpenhaminaan Assistensin hautausmaalle.


title: August Bournonville

text: Bournonvillen työ on tärkeä silta aikaisempaan perinteeseen. Hän vastusti baleteissaan romantiikan ajan baletin liioiteltua. Hän on merkittävä koreografioidensa tasa-arvoisuuden vuoksi, sillä niissä painottuvat mies- ja naisroolit yhtä paljon, kun tuohon aikaan eurooppalaisessa baletissa korostettiin ballerinan osuutta. Aikalaiset tutkivat usein ihmisen tunteiden ääripäitä, kun taas Bournonville loi kuvan tasapainoisemmasta ihmisluonteesta.


title: 18 and Life

text: 18 and Life on yhdysvaltalaisen, 1980-luvulla suosioon nousseen Skid Rown’n menestyskappale. Tyyliltään kappale on power-balladi. Kappaleen ovat kirjoittaneet basisti Rachel Bolan ja kitaristi Dave Sabo.


title: 18 and Life

text: Kappale on yhtyeen kaikkien aikojen menestynein singlehitti, kavuten sijalle 4 "Billboard Hot 100" -listalla. "Mainstream Rock Tracks" -listalla kappale oli sijalla 11. VH1-musiikkikanavan "100 Greatest Rock Songs" -äänestyksessä kappale oli sijalla 16. Single palkittiin kultalevyllä 13. syyskuuta 1989 yli 500 000 kappaleen myynnistä. Se on ainoa Skid Row’n single, joka on myynyt kultaa.


title: 18 and Life

text: Kappaleen alkuperäinen idea tuli siitä, kun Dave Sabo luki lehdestä kuinka 18-vuotias Ricky-niminen poika oli tuomittu elinkautiseen ammuttuaan ystäväänsä aseella jonka ei ollut tarkoitus olla ladattu. Kappale käsittelee samalta pohjalta murrosiän ja aikuistumisvaiheen hankaluuksia ja sitä, mihin kyseenalainen käytös johtaa. Videossa kuvataan Sabon lukemaa lehtiartikkelia.


title: 18 and Life

text: Kappale on myös soitettavana videopelissä "". Myös yhtyeen silloinen laulaja Sebastian Bach nauhoitti kappaleen livenä sooloalbumilleen "Bring 'Em Bach Alive!". Kappale on myös yhtyeen kokoelmalla "".


title: Robert Clarke

text: Robert Irby Clarke (1. kesäkuuta 1920 – 11. kesäkuuta 2005) oli yhdysvaltalainen näyttelijä. Hän esiintyi elokuvissa ahkerasti 1940–1950-luvuilla.


title: Robert Clarke

text: Clarke syntyi ja kasvoi Oklahoma Cityssä. Hän halusi jo varhaisella iällä ryhtyä näyttelijäksi, vaikka kärsi esiintymispelosta. Hän kävi Kemperin sotilasopistoa Missourissa, mutta astma esti palveluksen toisessa maailmansodassa. Myöhemmin hän opiskeli Oklahoman ja Wisconsinin–Madisonin yliopistoilla. Opiskeluaikanaan hän esiintyi radiossa ja teatterissa. Hän ei valmistunut, vaan lähti Kaliforniaan pyrkimyksenään luoda ura elokuvissa.


title: Robert Clarke

text: Clarke sai RKO Picturesin kanssa sopimuksen, joka oli voimassa kolmen vuoden ajan 1940-luvulla.


title: Robert Clarke

text: Clarke esiintyi lukuisissa klassisissa 1950-luvun science fiction -elokuvissa. Hän ei toiminut elokuvien parissa pelkästään näyttelijänä; hän ohjasi, tuotti ja käsikirjoitti elokuvan "The Hideous Sun Demon" (1959). Hän myös esiintyi siinä roolissa. Hänet nähtiin lisäksi lukuisissa televisiosarjoissa. Hän julkaisi omaelämäkerran "To “B” or Not to “B”: A Film Actor’s Odyssey" (1996).


title: Robert Clarke

text: Clarke oli naimisissa The King Sisters -kokoonpanossa laulaneen Alyce Kingin kanssa vuodesta 1956 tämän kuolemaan (1996). Cam Clarke on Robert Clarken ja tämän vaimon poika. Clarkella oli myös kaksi poikapuolta.


title: Robert Clarke

text: Clarke kuoli Kaliforniassa diabeettisiin komplikaatioihin 85-vuotiaana. Hänet haudattiin Forest Lawn Memorial Parkiin.


title: Youth Gone Wild

text: Youth Gone Wild on yhdysvaltalaisen, vuonna 1986 perustetun glam metal -yhtye Skid Row’n ensimmäinen singlejulkaisu. Kappale on ns. ”johtajasingle” yhtyeen debyyttialbumin, "Skid Row’n" kolmesta singlestä. Kappaleen musiikkivideo sai todella paljon soittoa MTV:llä. Vaikka debyyttialbumi olikin listaykkönen ja myi multiplatinaa, ”Youth Gone Wild” sijoittui huonosti listoilla: "Billboard Hot 100" -listalla se oli sijalla 99. ja "Mainstream Rock Tracks" -listalla sijalla 20.


title: Youth Gone Wild

text: Kappale julkaistiin uudelleen singlenä vuonna 1992, kun se oli A-puolena yhtyeen omalle versioinnille Judas Priestin kappaleesta ”Delivering the Gods”. Judas Priest-cover löytyy EP-levyltä "B-Side Ourselves". Kappaleella vierailee Judas Priestin laulaja Rob Halford.


title: Youth Gone Wild

text: Kappaletta soitetaan usein myös urheilutapahtumissa, ja se on ollut esimerkiksi NHL-jääkiekkojoukkue Chicago Blackhawksin tunnuskappale. Kappale on myös pelattavana pelissä "". Kappale on mukana myös peleissä "Rock Revolution" ja "Karaoke Revolution". ”Youth Gone Wild” on tunnistettavissa helposti laulettavasta kertosäkeestään.


title: I Remember You

text: I Remember You on yhdysvaltalaisen Glam metal -yhtye Skid Row’n kolmas singlejulkaisu. Se on viimeinen kolmesta singlestä, jotka julkaistiin yhtyeen debyyttialbumilta "Skid Row". Myös tämä kappale on power balladi. Kappale on yksi yhtyeen uran tunnetuimpia ja suosituimpia kappaleita. Listoilla se oli korkeimmillaan sijalla 6. "Billboard Hot 100" -listalla. "Mainstream Rock Tracks" -listalla kappale oli sijalla 23.


title: I Remember You

text: Vuonna 2003 Skid Row julkaisi uusioversion kappaleesta nimellä ”I Remember You Two”. Kappale julkaistiin albumilla "Thickskin". Kappale on soinut myös useissa televisiosarjoissa, kuten "South Parkissa", "October Roadissa" ja "Reunionissa".


title: I Remember You

text: I Remember You Two on Yhdysvaltalaisen Glam metal -yhtye Skid Row’n single vuodelta 2003. Se on ensimmäinen single, jolla laulaa yhtyeen uusi vokalisti Johnny Solinger.


title: Graduointi

text: Graduointi on budolajeissa suoritettava muodollinen tilaisuus, taitokoe tai vyökoe. Tapahtumassa lajin harrastaja voi suorituksellaan ja taidoillaan ansaita seuraavan vyöarvon. Vaatimukset vaihtelevat lajeittain, liiton ja lajin sääntöjen mukaan. Osattavien tekniikoiden lisäksi vyökokeiden välinen minimiaika on usein määritelty säännöissä, sekä graduoinnin vastaanottajan vyötaso.


title: Graduointi

text: Oppilasarvot (kup, kyu) joita suoritetaan, osoitetaan yleensä vyön värillä valkoisesta ruskeaan, korkeammat (dan) taas mustalla vyöllä. Osassa lajeista vyöarvon osoittaamiseen käytetään lisäksi mustaa hameen kaltaista hakamaa.


title: Graduointi

text: Kaikissa lajeissa ei käytetä kaikkia värivaihtoehtoja, ja esimerkiksi oranssin ja vihreän järjestys vaihtelee joskus eri lajeissa.


title: Monkey Business (kappale)

text: Monkey Business on yhdysvaltalaisen glam metal -yhtye Skid Row'n hittisingle vuodelta 1991. Kappale on ensimmäinen singlejulkaisu yhtyeen toiselta studioalbumilta, "Slave to the Grindilta". Kappale on yksi yhtyeen tunnetuimpia kappaleita. Kappale sijoittui sijalle 40. "Billboard Hot 100" -listalla ja "Mainstream Rock Tracks" -listalla kappale oli sijalla 13.


title: Musanki

text: Musanki ("Paradoxurus hermaphroditus") on Kaakkois-Aasiassa elävä sivettieläin.


title: Musanki

text: Pää/vartalo ovat 42-70 cm. Häntä voi olla 41-60 cm. Musanki painaa 2,7-4,5 kg. Turkki on harmahtavan hiekanvärinen-tummanruskea, selkä on mustajuovikas. Hartiat, kyljet ja hännäntyvi ovat täplikkäät. Naamassa näkyy selvä täplänaamari ja otsassa on viiru.


title: Musanki

text:
Musanki on lähinnä yöaktiivinen. Se on mestari kiipeämisessä ja oleskelee paljon puissa. Musanki ei yleensä ääntele.
Musangin kiima-aika on loka-joulukuussa. Se synnyttää 2-5 poikasta 3 kuukauden tiineyden jälkeen. Musangin vieroitusikä on 6 kk ja se on sukukypsä 11-12 kuukauden ikäisenä. Musanki elää vankeudessa pisimmillään 25 vuotta, luonnossa 10.


title: Musanki

text: Musangin ravintoon kuuluvat selkärangattomat, hyönteiset, hedelmät, siemenet ja pienet nisäkkäät ja matelijat, kuten hiiret ja liskot.


title: Musanki

text: Musanki elää metsissä ja puustoisilla alueilla. Saattaa etsiytyä ruokokattoihin ja putkirakennelmiin. Musangin elinalueet ovat Kashmir, Intia ja alueet Sri Lankasta Kaakkois-Kiinaan ja Malesiaan; myös saarissa: Hainan (Kiina), Sumatra, Sulawesi, Simeulue, Enggano, Kangea, Jaava (Indonesia), Borneo ja monet muut lähisaaret.


title: Musanki

text: Kanta on runsas. Alalaji "P. h. lingicolor" on vaarantunut; muuten runsaslukuinen.


title: Tornion kaappaus

text: Tornion kaappaus oli Lapin sodan alkuvaiheessa lokakuun alussa 1944 tapahtunut saksalaisten ja suomalaisten joukkojen välinen pienimuotoinen taistelu Tornion kaupungin hallinnasta. Suomalaisjoukot koostuivat pääasiassa paikallisista suojeluskuntalaisista. Samaan aikaan suomalaisjoukot hyökkäysjoukot nousivat maihin Röytän satamassa. Taistelut päättyivät saksalaisten antautumiseen maihinnousujoukkojen saavuttua Tornioon.


title: Tornion kaappaus

text: Suomi katkaisi suhteensa Saksaan 2. syyskuuta 1944. Neuvostoliiton kanssa tehtävän rauhansopimuksen ennakkoehdot edellyttivät suomalaisten vaativan saksalaisjoukkojen poistumista maasta 15. syyskuuta mennessä. Pohjois-Suomen rintamaosuutta hoitanut 200 000 miehen vahvuinen saksalainen 20. Vuoristoarmeijakunta lähti ennalta laaditun suunnitelman, operaatio Birken, mukaisesti vetäytymään pohjoiseen uusiin puolustusasemiin heti syyskuun alussa. Uudet asemat oli linnoitettu valmiiksi Karesuvanto–Ivalo-linjalle eteläisemmästä Suomesta kohdistuvaa hyökkäystä vastaan. Asemat turvasivat idässä Petsamon nikkelituotannon saksalaisille, ja toisaalta suojasivat Käsivartta ja Norjan puoleista vetäytymistietä etelään.


title: Tornion kaappaus

text: Saksalaisten vetäytyminen oli tapahtunut ilman taisteluja sovussa suomalaisten kanssa salaisen vetäytymissopimuksen mukaisesti syyskuun puolivälistä lähtien. Valvontakomissio oli kuitenkin saanut asiasta vihiä ja painosti suomalaisia jyrkempään toimintaan. 27. syyskuuta suomalaisjoukkojen komentajana aloitti kenraalimajuri Hjalmar Siilasvuo. Seuraavana päivänä kutsui eversti Pennanen, osasto Pennasen Kemin Pajusaaressa olevan yksikön päällikkö Länsi-Pohjan Suojeluskuntapiirin päällikön, majuri Thure Larjon esikuntaansa. Larjo sai Siilasvuon antaman kirjeen, jossa määrättiin suojeluskuntajoukot valtaamaan Tornion kaupunki ja lähiympäristön sillat.


title: Tornion kaappaus

text: Tornion ympäristössä ei ollut saksalaisia taistelujoukkoja. Kaupungissa oli kolme saksalaisten tukikohtaa: seminaari, joka toimi saksalaisten sotasairaalana, yhteislyseo ja ns. Lipon talo lähellä Tornion silloista tullia. Huoltoyksiköissä oli noin 450–500 saksalaissotilasta, joista kaupungin sotasairaalassa noin 100–130, aseman takaisessa Pikku-Berliinin huoltotukikohdassa noin sata, sekä Vojakkalan kohdalta kääntyvän Arpelan tien risteysalueella noin 150 miestä, ja loput hajasijoitettuna eri puolille kaupunkia.


title: Tornion kaappaus

text: Kaappaukseen tarvittavien joukkojen kokoon haaliminen tuotti vaikeuksia. Osasto Pennanen antoi yhden ilmasuojelukomppanian, (961. Is. Komppania), vahvuudeltaan 140 miestä, muutaman pioneerin ja kaksi radistia. Lisäksi mukaan komennettiin 50 miestä käsittävä sotapoliisiosasto ja teurastusjoukkue, joka oli kaupungissa Ruotsiin siirtyvien evakkojen karjan hätäteurastusta varten. Tämän lisäksi Torniosta ja lähistöltä koottiin kaikki lomalaiset ja komennuksella olleet suomalaissotilaat. Yhteensä Larjolla oli käytössään 327 miestä. Joukko oli taisteluarvoltaan varsin kirjavaa. Aseet joukolle saatiin paikallisten suojeluskuntien varastoista. Osaston sotilaallisena tavoitteena oli sitoa saksalaisjoukkoja niin kauan, kunnes suomalaiset maihinnousujoukot ehtisivät avuksi. Maihinnousun epäonnistuessa olisi kaappaus tuhoontuomittu.


title: Tornion kaappaus

text: Lauantaina 30. syyskuuta Larjo sai Pennaselta viestin, että everstiluutnantti Wolf H. Halstin komentamat maihinnousujoukot saapuisivat seuraavana aamuna 1. lokakuuta klo 8.00 Röytän satamaan. Osasto Larjon olisi sen vuoksi ryhdyttävä itsenäisiin toimenpiteisiin, jotka voitiin jakaa kahteen osaan:


title: Tornion kaappaus

text: Kaappaustoimet aloitettiin sunnuntaina 1. lokakuuta klo 2 aamuyöllä. Sitä ennen siirrettiin saksalaisilta salaa juna Tornion asema-alueelta Röytän satamaan aamulla saapuvien maihinnousujoukkojen avuksi. Kaappaus itse kaupungissa sujui suunnitelmien mukaisesti. Lipon talon valtauksessa panssarikauhun ammus sytytti tulipalon. Rakennuksen valtauksessa vangittiin yhdeksän saksalaista, suomalaistappiot olivat viisi kaatunutta ja kaksi haavoittunutta. Yhteislyseon saksalaiset puolustautuivat suomalaisten maihinnousujoukkojen saapumiseen asti, ja antautuivat vasta lokakuun 3. päivänä. Saksalaisvankeja yhteiskoululta saatiin kaikkiaan 31. Suomalaispiirittäjien tappiot olivat yksi kaatunut ja kolme haavoittunutta. Kolmas saksalaistukikohta kaupungissa oli seminaarirakennuksen sotasairaala. Saksalaisten onnistui harhauttaa suomalaisia, jonka seurauksena he pääsivät pakenemaan sotasairaalasta sairasautoiksi muutetuilla linja-autoilla Tornion pohjoisen tullin eli Näränperän kautta Ruotsiin.


title: Tornion kaappaus

text: Asemanseudun haltuunottoa yritettiin Peräpohjolan kansanopistolle kootuilla vajaan 100 sotilaan joukolla. Joukko eteni Kivirannan suunnasta ohittaen kansakoulun ja edelleen rautatien vartta kohti asema-aluetta. Asemalle juuri hyökkäyksen aikoihin Kemin suunnasta tullut saksalainen sotilasjuna konetuliaseineen antoi saksalaisille mahdollisuuden pitää rautatieaseman seutu hallussaan. Suomalaisjoukot perääntyivät klo 4:45 asema-alueelta pohjoiseen siirtyen opiston kohdalta veneillä Suensaaren puolelle, joka oli käytännössä Larjon suomalaisjoukkojen valvonnassa. Kello 5:30 joukot räjäyttivät Tornionjoen ylittävän sillan Suensaaren puoleisen penkereen, jotta asema-alueen saksalaisosastot eivät pääsisi sillan yli kaupunkialueelle.


title: Tornion kaappaus

text: Suomalaisten maihinnousujoukkojen kärki saavutti Tornion asema-alueen eteläreunan aamulla klo 10. Suomalaisten yhteys Tornionjoen sillan yli kaupunkiin saatiin illalla klo 20.25, joskin se oli edelleen saksalaisten tulen alla. Kun Pikku-Berliini oli vallattu seuraavana päivänä eli maanantaina, siltayhteys saatiin toimimaan normaalisti. Pian tämän jälkeen piiritetyt saksalaistukikohdat, lyseo ja Lipon talo, joutuivat antautumaan. Larjon joukkojen tappiot olivat kaikkiaan kahdeksan kaatunutta ja 13 haavoittunutta.


title: Tornion kaappaus

text: Itse kaupunkialueen kaappauksella ei sotilaallisessa mielessä ollut suurta merkitystä. Tärkein saavutus oli valtakunnallisen yhdystien säilyminen Ruotsiin. Maihinnousun tukemisen kannalta tärkeimmät tavoitteet jäivät saavuttamatta; kaupungin itäpuolella olevat sillat, tiesolmut, rautatieaseman seutu ja saksalaisten suuri huoltokeskus jäivät edelleen saksalaisten käsiin. Maihinnousun kannalta tärkein apu oli Röyttään ajettu juna, joka nopeutti joukkojen siirtoa ja helpotti huollon kulkua. Toinen tärkeä merkitys maihinnousujoukoille olivat 36 kuorma-autoa, jotka suomalaiset ajoivat Larjon määräyksestä Pellon kautta Ruotsin puolelle päästen takaisin Suomeen Haaparannan kautta. Autot luovutettiin Pajarin käyttöön ja ne olivat ratkaisevan tärkeät taistelujoukkojen huollolle.


title: Karabinek wz.29

text:
Karabinek wz.29 (tunnetaan myös lyhyemmillä nimillä Kbk wz. 1929 ja Kbk wz. 29) oli puolalainen pulttilukkoinen sotilaskivääri. Ase suunniteltiin alun perin vuonna 1929 ja sen rakenne perustui saksalaiseen Gewehr 98 -kivääriin.
Karabinek wz.29 oli palvelukäytössä Puolan armeijassa vuodesta 1930 lähtien. Puolan miehityksen jälkeen ase oli myös Saksan joukkojen käytössä. Saksalaiset käyttivät kivääristä nimeä Gewehr 298(p). Vuoteen 1945 mennessä asetta valmistetiin yhteensä 264 000 kappaletta.


title: Slave to the Grind (kappale)

text: Slave to the Grind on yhdysvaltalaisen glam metal -yhtye Skid Row'n singlejulkaisu heidän toiselta studioalbumiltaan. Albumin neljästä singlestä tämä on toinen. Single oli Yhdistyneen kuningaskunnan virallisella singlelistalla sijalla 43. Single ei päässyt Yhdysvaltojen singlelistalle. VH1-kanavan "100 Greatest Rock Songs" -äänestyksessä kappale oli sijalla 18.


title: Wasted Time

text: Wasted Time on yhdysvaltalaisen glam metal -yhtye Skid Row'n singlejulkaisu yhtyeen toiselta studioalbumilta "Slave to the Grind". Albumin neljästä singlestä tämä oli ilmestymisjärjestyksessään kolmas. Laulaja Sebastian Bach kertoi haastattelussa, että kappale kertoo Guns N’ Rosesin alkuperäisrumpalista, Steven Adlerista.


title: Heidi Weng

text: Heidi Weng (s. 20. heinäkuuta 1991 Enebakk) on norjalainen maastohiihtäjä. Hän edustaa seuratasolla IL i BUL -seuraa. Hän on voittanut urallaan neljä maailmanmestaruutta, MM-hopeaa, MM-pronssia ja olympiapronssia. Maailmancupissa hän on voittanut kolme kilpailua, joista merkittävimpinä Tour de Ski 2017 ja 2018 . Hän voitti myös maailmancupin kokonaiskilpailun 2016–2017. Weng harrastaa myös ylämäkijuoksua.


title: Heidi Weng

text: Weng kilpaili maailmancupissa ensimmäisen kerran 21. marraskuuta 2009 Beitostølenissä, jossa hän sijoittui 10 kilometrin vapaan hiihtotavan kilpailussa 39:nneksi. Seuraavana vuonna Weng sijoittui Hinterzartenn nuorten MM-kilpailuissa vapaan hiihtotavan sprintissä seitsemänneksi. Viiden kilometrin perinteisen hiihtotavan kilpailussa hän oli seitsemäs ja kymmenen kilometrin yhdistelmäkilpailussa toinen. Norjan viestijoukkueen mukana Weng voitti kultaa. Ensimmäiset maailmancupin pisteensä hän saavutti Oslossa 13. maaliskuuta 2010 käydyssä 30 kilometrin vapaan hiihtotavan yhteislähtökilpailussa, jossa hän sijoittui 23:nneksi.


title: Heidi Weng

text: Vuonna 2011 Weng oli Otepäässä kisatuissa nuorten MM-kilpailuissa viiden kilometrin vapaan hiihtotavan matkalla kolmas ja otti kymmenen kilometrin yhdistelmäkilpailussa kultaa. Viestissä hän oli mukana Norjan kultaa voittaneessa joukkueessa. Kauden 2010–2011 loppupuolella hän sijoittui Lahden 10 kilometrin takaa-ajokilpailussa 19:nneksi ja Tukholman sprintissä 28:nneksi. Falunissa hän saavutti takaa-ajokilpailuissa kaksi kuudettatoista sijaa. Maailmancupin finaalitapahtuman lopputuloksissa hän sijoittui 18:nneksi, ja maailmancupin kokonaispisteissä sijalle 59.


title: Heidi Weng

text: Kauden 2011–2012 avanneessa Sjusjøenin 10 kilometrin vapaan hiihtotavan kilpailussa Weng hiihti uransa parhaan maailmancup-sijoituksen oltuaan kisassa 13:s. Kuusamossa käydyssä maailmancupin avaustapahtumassa hän oli lopputuloksissa 16:s. Davosin 15 kilometrin vapaan hiihtotavan kilpailussa Weng hiihti yhdeksänneksi ja seuraavana päivänä vapaan sprintissä kuudenneksi. Weng keskeytti Tour de Skin 4. tammikuuta oltuaan kokonaistilanteessa sijalla 32. Sprinteissä hän saavutti sijat 12 ja 14. Ensimmäisen palkintokorokesijoituksensa Weng saavutti Lahden yhdistelmäkilpailussa 3. maaliskuuta 2012 hiihdettyään Norjan neloisvoittoon päättyneessä kilpailussa kolmanneksi. Maailmancupin finaalitapahtumassa Falunissa hän sijoittui lopputuloksissa toiseksi. Siellä hän oli 10 kilometrin perinteisen hiihtotavan yhteislähtökilpailussa toinen ja 10 kilometrin perinteisen hiihtotavan takaa-ajossa kolmanneksi nopein. Maailmancupin kokonaiskilpailussa hän sijoittui kymmenenneksi. Norjan mestaruuskisoissa Weng saavutti Martine Ek Hagenin kanssa kultaa parisprintissä.


title: Heidi Weng

text: Kaudeksi 2012–2013 Weng nousi Norjan A-maajoukkueeseen. Weng sijoittui Rukan minikiertueella kolmanneksi. Tour de Skillä Weng oli kolmas Val Müstairin vapaan hiihtotavan sprintissä. Kiertueen lopputuloksissa hän sijoittui kuudenneksi oltuaan päätösosuudella kolmanneksi nopein. La Clusaz'ssa Weng hiihti Norjan voittamassa viestijoukkueessa. Val di Fiemmen MM-kilpailuissa 2013 Weng saavutti pronssia 15 kilometrin yhdistelmäkilpailussa norjalaisten ottaessa neloisvoiton. Norjan viestijoukkueen mukana Weng saavutti maailmanmestaruuskultaa. 30 kilometrin perinteisen hiihtotavan yhteislähtökilpailussa Weng sijoittui neljänneksi ja 10 kilometrin vapaan hiihtotavan kilpailussa kuudenneksi. Lahden 10 kilometrin perinteisen hiihtotavan maailmancup-kilpailussa hän sijoittui kolmanneksi. Drammenin perinteisen hiihtotavan sprintissä hän sijoittui toiseksi. Maailmancupin finaalitapahtumassa Falunissa Weng sijoittui lopputuloksissa neljänneksi, parhaana saavutuksenaan kolmas sija 10 kilometrin perinteisen hiihtotavan yhteislähtökilpailusta. Maailmancupin kokonaispisteissä hän sijoittui viidenneksi.


title: Heidi Weng

text: Weng sijoittui kauden 2013–2014 avanneessa Kuusamon avaustapahtumassa yhdeksänneksi. Lillehammerissa hän oli 10 kilometrin perinteisen kilpailussa kuudes ja kuului voitokkaaseen Norjan viestijoukkueeseen. Tour de Skillä Weng sijoittui lopputuloksissa kolmanneksi Norjan ottaessa kolmoisvoiton. Sotšin olympialaisissa 2014 Weng saavutti 15 kilometrin yhdistelmäkilpailussa pronssia. Norjan viestijoukkueen mukana hän sijoittui viidenneksi, 10 kilometrin perinteisen hiihtotavan kilpailussa yhdeksänneksi ja 30 kilometrin vapaan hiihtotavan yhteislähtökilpailussa 19:nneksi. Maailmancupin finaalitapahtumassa Falunissa Weng sijoittui lopputuloksissa kolmanneksi. Maailmancupin kokonaispisteissä hän sijoittui neljänneksi.


title: Heidi Weng

text: Kaudella 2014–2015 Weng sijoittui kolmanneksi Lillehammerin 3 päivän kiertueella. Kiertueen osakilpailuissa hän oli kolmas vapaan hiihtotavan sprintissä ja 5 kilometrin vapaan hiihtotavan kilpailussa ja toiseksi nopein kiertueen päättäneessä 10 kilometrin perinteisen hiihdossa. Davosin 10 kilometrin vapaan hiihtotavan kilpailussa hän sijoittui kolmanneksi. Tour de Skillä Weng sijoittui kokonaiskilpailun kolmanneksi oltuaan jokaisella etapilla kolmen nopeimman joukossa. Falunin MM-kilpailuissa 2015 hän hiihti avausosuuden kultaa voittaneessa Norjan viestijoukkueessa. 15 kilometrin yhdistelmäkilpailussa hän oli seitsemäs, 30 kilometrin perinteisen hiihtotavan kilpailussa kahdeksas ja 10 kilometrin vapaan kilpailussa 22:s. Maaliskuussa Weng sijoittui toiseksi Lahden 10 kilometrin perinteisen hiihtotavan kilpailussa ja Drammenin perinteisen sprintissä. Hän sijoittui kolmanneksi sekä maailmancupin kokonaiskilpailussa että normaalimatkojen cupissa. Hän voitti Norjan-mestaruuden 15 kilometrin yhdistelmäkilpailussa ja 30 kilometrin perinteisen hiihtotavan kilpailussa.